Газета СБХ / 2014 год / № 23 / Амалий бухгалтерия\nОддий ширкат доирасидаги биргаликдаги фаолият бир нечта мақсад ва уларга эришиш усулларининг кенг доирасига эга бўлиши мумкин. Баъзи ҳолларда юридик шахсни ташкил этмайдиган бундай фаолият бошқаришда қулай ва иқтисодий жиҳатдан самаралироқ бўлади.\nМасалан, бир нечта корхона мавжуд ишлаб чиқариш қувватларида маҳсулот ишлаб чиқариш учун ўз ҳиссаларини бирлаштиришга қарор қилди. Ёки бир нечта йирик компания хўжалик усули билан ўз ходимлари учун турар жой қуришни режалаштирди дейлик. Агар ушбу ҳолларда алоҳида корхона барпо этилса, янги ходимларни тўплаш, барча техника ва технологик ускуналар билан жиҳозлаш, буюртмаларни ўзининг муассисларида жойлаштириш ва уларнинг ўзидан кўп нарсани ижарага олиш зарур бўлади. Буларнинг ҳаммаси таннархни оширади ва, тегишинча, ишлаб чиқарилаётган маҳсулотнинг рақобатбардошлигини пасайтиради.\nОддий ширкатнинг яна бир ижобий жиҳати тезкор фаолиятига жамиятларнинг муассислари аралашиш ҳуқуқига эга бўлмаган ёлланма директор муаммосининг йўқлигидир. Оддий ширкатда уни амалда ишончли шахснинг раҳбари олиб боради. 21-сон БҲМС «Хўжалик юритувчи субъектларнинг молия-хўжалик фаолияти бухгалтерия ҳисоби ҳисобварақлари режаси ва уни қўллаш бўйича Йўриқнома»да1 оддий ширкат фаолияти намунавий бухгалтерия проводкалари ва биргаликдаги фаолиятга ҳиссалар ҳисоби ҳисобварақларининг йўқлигини бирдан-бир камчилик деса бўлади. Яъни корхоналарнинг бош бухгалтерлари уларни мустақил равишда, таваккал қилиб, ўз билим ва тажрибаларига таяниб қилишлари керак. Таваккал қилишга эса уларнинг ҳуқуқлари йўқ.\nМазкур мақолада оддий ширкатларнинг иштирокчилари фақат юридик шахслар бўладиган, ишлаб чиқариш ва хизматлар кўрсатиш соҳасида, шу жумладан қурилишдаги биргаликдаги фаолиятнинг бухгалтерия ҳисоби бўйича умумий таклифлар берилади. Бироқ корхоналарнинг бош бухгалтерлари таклифларимизни қўллаш мақсадга мувофиқлигини мустақил баҳолашлари керак.\nОддий ширкат доирасидаги фаолият биргаликдаги фаолият тўғрисида шартнома2 (бундан кейин – Шартнома) тузишдан бошланади, унда шериклар (иштирокчилар)га ҳиссаларнинг миқдори, уларни киритиш тартиби ва муддатлари белгиланади ҳамда биргаликда ишлаб чиқарилган маҳсулотни реализация қилиш билан шуғулланадиган, тегишинча, Солиқ кодексининг (СК) 380-моддасига мувофиқ солиқларни тўлайдиган ишончли шахс тайинланади.\nИШОНЧЛИ ШАХС ҲИСОБЛАНМАЙДИГАН ШЕРИКЛАРНИНГ ҲИССАЛАРИ ҲИСОБИ\nСКнинг 379-моддасига кўра оддий ширкат шартномаси бўйича шериклар (иштирокчилар)нинг оддий ширкат шартномаси бўйича биргаликдаги фаолиятда фойдаланиладиган мол-мулки биргаликдаги фаолиятга қўшилган ҳисса сифатида ҳар бир шерик (иштирокчи)нинг балансида ҳисобга олиниши керак. Шу сабабли уларни ҳисобга олиш учун Шартномани имзолаган корхоналар ҳисобварақларининг ишчи режаларига 0650-«Оддий ширкатга инвестициялар» ҳисобварағини киритишни ва буни ҳисоб сиёсатида акс эттиришни тавсия қиламиз.\nҲиссани оддий ширкатга беришни акс эттирадиган бухгалтерия проводкалари МЧЖда худди шундай операцияни акс эттириш бўйича проводкаларга айнан ўхшаш бўлади:\nДт 0650 – Кт 5110 – пул маблағларини Шартномага кўра ўтказилган пул маблағлари суммасига қўйиш;\nДт 0650 – Кт 9210 – берилаётган мол-мулкни Шартномага кўра оддий ширкат иштирокчилари томонидан келишилган нархлар бўйича берилаётган мол-мулк суммасига қўйиш;\nДт 9210 – берилаётган мол-мулк ҳисоби ҳисобварақлари Кт – берилаётган мол-мулкнинг берилаётган мол-мулк баланс қиймати суммасида чиқиб кетиши;\nДт 0200 – Кт 9210 – асосий воситалар чиқиб кетишида эскиришни ҳисобдан чиқаришнинг акс эттирилиши;\nДт 8510 – Кт 9210 – асосий воситалар чиқиб кетиши чоғида қўшимча баҳолаш суммасини ҳисобдан чиқаришнинг акс эттирилиши;\nДт 9210 – Кт 9310, 9320 – берилаётган мол-мулкнинг баланс қиймати билан унинг Шартнома бўйича қиймати ўртасидаги фарқ суммасида активлар чиқиб кетишидан фойдани акс эттириш.\nМол-мулкни СКнинг 381-моддасида назарда тутилган тартибда оддий ширкатга ҳисса сифатида бериш бўйича стандарт проводкалар қуйидаги проводка билан тўлдирилади:\nДт 0650 – Кт 4410 – ҚҚС суммасини 4410-ҳисобварақ дебети бўйича ҳисобга олинган ҚҚС суммасида ишончли шахсда ҳисобга қабул қилиш учун бериш.\nУмумбелгиланган солиқлар тўловчилари илгари ҳисобга киритган ҚҚС суммасига СКнинг 220 ва 381-моддаларида назарда тутилган тартибда тузатишлар киритилади.\nЯСТ тўловчилари томонидан мол-мулкни оддий ширкатга ҳисса сифатида бериш бўйича юқорида кўрсатилган проводкалар бошқа баланс қийматига эга мол-мулкни умумбелгиланган солиқлар тўловчилари томонидан МЧЖга ҳисса сифатида бериш бўйича проводкалардан фарқ қилади. Бу мол-мулк чиқиб кетишидан олинадиган солиқ солинадиган даромад миқдорида акс этади. ЯСТ тўловчилари олинган товарлар (ишлар, хизматлар) бўйича ҚҚСни ҳисобга киритмасликлари, оддий ширкатнинг ишончли шахси эса биргаликда фаолиятни амалга ошириш бобида мажбурий тартибда ҚҚС тўловчиси ҳисобланиши (СКнинг 380-моддаси) сабабли бундай корхоналар берилаётган активларнинг баланс қийматидан ҳақиқатда олинган товарлар (ишлар, хизматлар) бўйича ҚҚСни 4410-ҳисобварақ дебети бўйича ҳисобга киритишлари керак. Унинг суммаси натурал кўрсаткичларда ифодаланган ишлаб чиқаришнинг умумий ҳажмида берилаётган активларнинг улушига мутаносиб равишда ҳисоблаб чиқарилади. Шу сабабли юқорида кўрсатилган проводкаларда берилаётган активлар баланс қийматининг суммаси, 4410-ҳисобварақ дебети бўйича ҳисобга олинган ҚҚС суммасини чиқариб ташлаган ҳолда, берилаётган активлар баланс қийматининг «эски» суммасига тенг бўлади.\nМол-мулкни биргаликдаги фаолиятга шериклар ўртасида келишилган қиймат бўйича ҳисса сифатида бериш товарлар (ишлар, хизматлар)ни реализация қилиш ҳисобланмайди (СКнинг 381-моддаси), оддий ширкат шартномаси бўйича биргаликдаги фаолиятни амалга ошириш учун бирлаштириладиган воситалар эса солиқ солиш объекти сифатида қаралмайди (СКнинг 355-моддаси). Бироқ берилган мол-мулк қиймати унинг баланс қийматидан ошиши ҳолатида солиқларни тўлашга тўғри келади. Ушбу ҳолда мол-мулкнинг чиқиб кетишидан даромадлар тарзида солиқ солиш объекти юзага келади (СКнинг 132, 133, 355-моддалари). Бунда ЯСТ тўловчилари учун баланс қиймати ҚҚСни киритмасдан ҳисоблаб чиқарилади.\nСКнинг 381-моддасига кўра мол-мулкни биргаликдаги фаолиятга ҳисса сифатида бериш ҳисобварақ-фактура билан расмийлаштирилади. Унда ишончли шахсга ҳисобга киритиш учун бериладиган ҚҚС суммаси кўрсатилади. Ҳисобварақ-фактурада биргаликдаги фаолиятга пул маблағларини ҳисса сифатида бериш ҳам акс эттирилади.\nИШОНЧЛИ ШАХСЛАР – ШЕРИКЛАРНИНГ ҲИССАЛАРИ ҲИСОБИ\nОддий ширкатнинг ишончли шахслари ҳам (СКнинг 379-моддаси), қолган шериклар сингари, биргаликдаги фаолиятга ўз ҳиссалари ҳисобини юритиш учун корхоналар ҳисобварақлари иш режасига 0650-«Оддий ширкатга инвестициялар» ҳисобварағини киритишлари ва буни ҳисоб сиёсатида акс эттиришлари керак.\nБундан ташқари, ишончли шахс шериклар (иштирокчилар)нинг пул ифодасидаги барча ҳиссалари ҳисобини юридик шахслар юритишига айнан ўхшаш тарзда 8310, 8320, 8330-ҳисобварақларда юритишлари керак. Бироқ корхоналарнинг устав капитали ушбу ҳисобварақларда рўйхатдан ўтказилган таъсис ҳужжатлари ва миқдор эмиссияси проспектлари доирасида акс эттирилади. Шу сабабли ҳисобварақлар иш режасига 8350-ҳисобварақнинг киритилиши ва унда шерикларнинг пул ифодасидаги барча ҳиссалари жамликда акс эттирилиши корхона балансида устав фонди ва унга барча ҳиссалар суммаларини жамлашга олиб келади. Корхоналарнинг раҳбарлари ташқи фойдаланувчиларни корхона устав фондининг миқдорлари бобида янглиштирмаслик учун корхонанинг ҳисобварақлар иш режасига 8350-ҳисобварақни киритишнинг қанчалик тўғрилигини баҳолашлари лозим.\nШерикларнинг пул ифодасидаги барча ҳиссалари ҳисобини муаллиф 8850-«Биргаликдаги фаолиятга ҳиссалар» ҳисобварағида юритишни таклиф қилади. Бунинг учун уни корхонанинг ҳисобварақлар иш режасига киритиш ва ҳисоб сиёсатида биргаликдаги фаолиятга ҳиссалар бўйича шериклар қарзини ҳисобга олиш учун мўлжалланган 4650-ҳисобварақ сингари акс эттириш лозим.\nСКнинг 379-моддасига кўра ишончли шахс, биргаликдаги фаолиятга солиқ солиш хусусиятларини ҳисобга олган ҳолда, биргаликда ишлаб чиқариладиган маҳсулотни ишлаб чиқариш ва реализация қилишнинг алоҳида-алоҳида ҳисобини юритади3. Ширкатнинг ишончли шахси ҳисобланган корхонанинг умумий фаолиятида бундай операцияларни ажратиш учун банкда иккиламчи ҳисоб-китоб рақамини очиш тавсия этилади. Унда фақат биргаликдаги фаолият бўйича операциялар акс эттирилади. Айни ундан солиқларни тўлаш учун корхонанинг асосий ҳисобварағига пул маблағлари ўтказилади. Мазкур материалда иккиламчи ҳисоб-китоб рақами очилмайдиган вазият кўриб чиқилади.\nИШОНЧЛИ ШАХСДАГИ ҲИССАНИ БЕРИШ ҲИСОБИ\nИшончли шахсда биргаликдаги фаолиятга ҳиссани бериш операциясини акс эттирувчи бухгалтерия проводкалари қуйидагича бўлади.\n● Ишончли шахс бўлмаган шерик киритадиган ҳиссалар бўйича:\nДт 4650* – Кт 8850* – оддий ширкат шериклари (иштирокчилари)нинг (шу жумладан ишончли шахснинг ҳам) Шартномани имзолаш санасида ҳисобга олинган оддий ширкатнинг умумий мол-мулки суммасида биргаликдаги фаолиятга ҳиссалар бўйича қарзини акс эттириш;\nДт 5110 – Кт 4650* – Шартномага кўра ўтказилган суммага пул ҳиссасини олиш;\nолинаётган мол-мулкни ҳисобга олувчи ҳисобварақлар* Дт – Кт 4650* – Шартномага кўра шериклар билан келишилган нархлар бўйича берилаётган мол-мулк қийматига моддий ва бошқа бойликлар тарзида (пул маблағларидан ташқари) ҳиссалар олиниши;\nДт 4410* – Кт 4650* – ширкатнинг ишончли шахси бўлмаган шерикларда 4410-ҳисобварақ дебети бўйича ҳисобга олинган ҚҚС суммасида ҳисобга қабул қилиши учун ишончли шахсга бериладиган қўшилган қиймат солиғи тарзидаги ҳиссанинг олиниши.\n● Оддий ширкат ишончли шахсининг ҳиссалари бўйича:\nДт 0650* – Кт 4650* – Шартномага кўра ҳисобга олинган суммага пул маблағларини қўйиш;\nДт 0650* – Кт 9210* – Шартномага кўра иштирокчилар билан келишилган нархлар бўйича берилаётган мол-мулк суммасига мол-мулкни қўйиш;\nДт 9210* – берилаётган мол-мулкни ҳисобга олувчи ҳисобварақлар* Кт – берилаётган мол-мулкнинг унинг баланс қиймати суммасида чиқиб кетиши;\nДт 0200* – Кт 9210* – асосий воситалар чиқиб кетишида эскиришни ҳисобдан чиқариш;\nДт 8510* – Кт 9210* – асосий воситалар чиқиб кетишида қўшимча баҳолаш суммасини ҳисобдан чиқариш;\nДт 9210* – Кт 9310*, 9320* – Шартнома нархларига кўра активларнинг чиқиб кетишидан фойданинг берилаётган мол-мулкнинг баланс қиймати билан унинг қиймати ўртасидаги фарқ суммасида акс эттирилиши;\nолинаётган мол-мулкни ҳисобга олувчи ҳисобварақлар* Дт – Кт 4650* – Шартномага кўра иштирокчилар билан келишилган нархлар бўйича берилаётган мол-мулк суммасида моддий ва бошқа бойликлар тарзида (пул маблағларидан ташқари) ҳиссалар олиниши.\nИшончли шахс берган мол-мулк қиймати унинг баланс қийматидан ошиб кетиши ҳолатида мол-мулкнинг чиқиб кетишидан даромадлар тарзида солиқ солиш объекти вужудга келади (СКнинг 132, 133, 355-моддалари). ЯСТ тўловчилари учун баланс қиймати ҚҚСни қўшмасдан ҳисоблаб чиқарилади.\nИшончли шахс томонидан унинг 4410-ҳисобварағи дебети бўйича ҳисобга олинган ҚҚСни ҳисобга киритиш тарзидаги биргаликдаги фаолиятга ҳиссаси берилишини қуйидаги проводкалар акс эттиради:\nДт 0650* – Кт 4410 – ҚҚСнинг ишончли шахсда 4410-ҳисобварақ дебети бўйича ҳисобга олинган ҚҚС суммасида ҳисобга қабул қилиш учун берилиши;\nДт 4410* – Кт 4650* – ширкатнинг ишончли шахси бўлмаган шерикларда 4410-ҳисобварақ дебети бўйича ҳисобга олинган ҚҚС суммасида ҳисобга қабул қилиши учун ишончли шахсга бериладиган ҚҚС суммаси тарзида ҳиссанинг олиниши.\nКИРИТДИНГИЗМИ? – ҲУЖЖАТЛАШТИРИНГ\nШериклар биргаликдаги фаолиятга ҳиссаларни киритиши натижалари ҳужжатлар билан расмийлаштирилиши керак.\nҲиссалар берилаётганда ҳисобварақ-фактура расмийлаштирилади, ундаги «Товар юклаб жўнатиш ҳужжатлари ёки шартномаларнинг рақами ва санаси» сатрида «Биргаликдаги фаолиятга ҳисса» белгиси қўйилади (СКнинг 381-моддаси). Ушбу ҳужжатда биргаликдаги фаолиятга ишончли шахсда ҳисобга қабул қилиш учун:\nмол-мулк (пул маблағларидан ташқари);\nҚҚСни бериш акс эттирилади.\nШиркатнинг ишончли шахси берилаётган мол-мулкка ҳисобварақ-фактурани худди шу тартибда расмийлаштириб, ўз реквизитларини ва етказиб берувчининг ҳам, харидорнинг ҳам реквизитларини кўрсатади. У ҳисоб-китоб рақамида ҳаракатсиз қоладиган пул маблағларини ҳисса сифатида берганда пулли ҳиссани ҳисобга киритиш ҳисобварақ-фактурани расмийлаштириш санасида амалга оширилади.\nБарча шериклар томонидан ҳиссалар берилишини акс эттирувчи ҳисобварақ-фактуралар расмийлаштирилганидан кейин биргаликдаги фаолиятга ҳиссаларни киритиш далолатномасини тузиш зарур. Амалиётда пул кўринишида бўлмаган ҳиссаларни киритиш чоғида Шартнома билан белгиланган шериклар улушларининг миқдорлари амалда киритилган улушларга мувофиқ келмайди, чунки Шартнома тузиш пайтида ишончли шахсда ҳисобга қабул қилиш учун ҚҚС суммасини олдиндан белгилаш қийин.\nШу сабабли шериклар (иштирокчилар)нинг амалдаги улушларини Шартнома билан белгиланган миқдорларга мувофиқлаштириш учун киритилган пуллар ва пул кўринишида бўлмаган мол-мулкни охиригача қўйиш ёки қайтариш лозим. Шунингдек Шартномани амалда шаклланган улушларга мувофиқлаштириб, унга тегишли қўшимча битим тузиш мумкин.\nДИВИДЕНДЛАР ҲИСОБГА КИРИТИЛАДИ\nБиргаликдаги фаолиятдан дивидендлар олинганда уларни бошқа даромадлар таркибида ҳисобга олиш ва оддий ширкат шеригига (иштирокчисига) солиқ солишнинг амалдаги тартибига мувофиқ тўланадиган солиқларни солиқ солинадиган базага киритиш лозим (СКнинг 381-моддаси).\nУларнинг ишончли шахс бўлмаган иштирокчи томонидан олиниши қуйидаги проводкалар билан акс эттирилади:\nДт 4840 – Кт 9520 – ҳисоблаб ёзилган дивидендлар суммасида;\nДт 5110 – Кт 4840 – пул маблағлари билан олинган дивидендлар суммасида;\nолинган мол-мулкни ҳисобга олувчи ҳисобварақлар Дт – Кт 4840 – мол-мулк билан олинган дивидендлар суммасида.\nШартнома бекор қилинган тақдирда дивидендлар олиниши қуйидаги проводкалар билан акс эттирилади:\nолинган мол-мулкни ҳисобга олувчи ҳисобварақлар Дт – Кт 4840 – мол-мулк билан олинган дивидендлар суммасида;\nДт 9520 – Кт 0650 – оддий ширкатга ҳисса суммасида.\nШартнома бекор қилинган тақдирда шерик, шу жумладан ишончли шахс ҳам, солиқ солиш мақсадида ҳисоблаб ёзилган дивидендлар суммаси билан ўзининг оддий ширкатга ҳиссаси суммаси ўртасидаги айирмани бошқа даромадлар таркибига киритади.\nИшончли шахс томонидан дивидендлар тўланиши ва олиниши қуйидаги проводкалар билан акс эттирилади:\nДт 8710* – Кт 6610* – тақсимланмаган фойданинг дивидендлар тўлашга йўналтирилган қисми суммасида;\nДт 6610* – Кт 5110* – ишончли шахс бўлмаган шерик (иштирокчи)ларга ҳисоблаб ёзилган дивидендлар тўлаш пул суммасида;\nДт 6610* – берилаётган мол-мулкни ҳисобга олувчи ҳисобварақлар* Кт – ишончли шахс бўлмаган шерикларга мол-мулк билан тўланадиган дивидендлар суммасида;\nДт 4840 – Кт 9520 – ишончли шахс бўлган шерикларга ҳисоблаб ёзилган дивидендлар суммасида;\nДт 6610* – Кт 4840 – ишончли шахснинг ҳисоб-китоб рақамида ҳаракатсиз турган пул маблағларини ҳисобга киритиш тарзида олинган дивидендлар суммасида;\nолинган мол-мулкни ҳисобга олувчи ҳисобварақлар Дт – Кт 4840 – кейинчалик ишончли шахснинг оддий ширкат билан боғланмаган фаолияти доирасида ҳисобга олинадиган мол-мулк билан олинган дивидендлар суммасида.\n1Молия вазирининг АВ томонидан 23.10.2002 йилда 1181-сон билан рўйхатдан ўтказилган буйруғи билан тасдиқланган.\n2Фуқаролик кодексининг 965-моддаси.\n3Бундан кейин биргаликдаги фаолиятни ҳисобга олувчи ҳисобварақлар «*» белгиси билан қайд этилади.\nТаҳририятдан. Экспертимиз кўтарган масалалар қонун ҳужжатларида етарлича тартибга солинмаган. Айни шу сабабли мақола мунозара тусига эга. Кўтарилган масала бўйича ўз фикрингизни norma.uz сайтида баён этишингиз мумкин.\nОддий ширкатлар фаолиятини тартибга солувчи қонун ҳужжатларини такомиллаштириш бўйича таклифлар Молия вазирлигининг кўриб чиқишига киритилади.


ЎзХДП фракцияси: Давлат бюджети ижросида ижтимоий соҳаларни қўллаб-қувватлашга алоҳида эътибор қаратилган\nПарламент қуйи палатасидаги Ўзбекистон ХДП фракциясининг навбатдаги йиғилиши бўлиб ўтди.\nУнда депутатлар томонидан Ўзбекистон Республикаси Давлат бюджетининг ва давлат мақсадли жамғармалари бюджетларининг 2018 йилдаги ҳамда 2019 йил биринчи чорагидаги ижроси юзасидан Ўзбекистон Республикаси Молия вазирлиги ҳисоботи қизғин муҳокама этилди.\nЙиғилишда Давлат бюджети ижросида ижтимоий соҳаларни қўллаб-қувватлаш, аҳоли турмуш даражасини ошириш ҳамда уларнинг ижтимоий ҳимоясини таъминлашга қаратилган тадбирлар сўнгги йилларда бир неча бор ошганлиги алоҳида эътироф этилди.\nТаъкидланганидек, 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Фаол инвестициялар ва ижтимоий ривожланиш йили”да амалга оширишга оид давлат Дастури доирасидаги тадбирларни молиялаштиришга Давлат бюджети ва мақсадли жамғармаларидан тадбирларни молиялаштиришга, айниқса ижтимоий ҳимояда қариялар ва ногиронлиги бўлган шахсларга алоҳида эътибор қаратилаётганлиги кайд этилди. Ўзбекистон Республикаси Президенти ва Ҳукумат томонидан олиб борилган ислоҳотлар натижасида ўтган 2018 йил давомида иқтисодиётни барқарор, мувозанатлаштирилган ҳолда ривожланиши ва иқтисодий ўсишнинг юқори суръатларини таъминлашга эришилган.\nНатижада, 2018 йил якунига кўра мамлакатнинг ялпи ички маҳсулоти 407,5 трлн. сўмни ташкил этган ҳолда 2017 йилга нисбатан 5,1 % га ўсганлиги депутатлар томонидан эътироф этилди. Тақдим этилган хужжатлар таҳлили шуни кўрсатмоқдаки, 2018 йилда аҳолининг умумий даромадлари 286,3 трлн. сўмни ташкил этган, бу кўрсаткич 2017 йилга нисбатан 110,3 % фоизга ошган. Бу эса фуқароларнинг реал даромадларини оширишга хизмат қилган бир қатор тадбирларнинг самарали ҳаётга тадбиқ этилганлигидан далолатдир. Шунингдек, ўтган 2018 йилда 107,3 трлн. сўм асосий капиталга инвестициялар ўзлаштирилган бўлиб, уларнинг 32,1 фоизи ёки 34,4 трлн. сўм марказлашган инвестициялар ҳисобига тўғри келди.\nФракция йиғилишида Давлат бюджетининг 2018 йил якунлари таҳлил қилиниб, 2019 йилнинг 1-чораги якуни бўйича берилган ахборот ҳам кенг муҳокама этилди. Хусусан, фракция аъзолари Давлат бюджети шаклланиши ва даромадларини кўпайтириш заҳираларини аниқлаш ва сафарбар қилиш, Ўзбекистон Республикаси Президенти қарор ва топшириқлари, Олий даражадаги ташрифлар давомида имзоланган ҳужжатлар, шунингдек, стратегик аҳамиятга эга инвестиция лойиҳаларининг ижросини таъминлашга қаратилган чора тадбирларга алоҳида эътибор қаратдилар. Шунингдек, Давлат бюджетининг даромадлари ижроси таҳлил қилинди. 2019 йилнинг 1-чорагида аҳоли умумий даромадлари 64,9 трлн. сўмни ташкил этди ва 2018 йилнинг мос даврига нисбатан 123,1% ўсишига эришилди. Истеъмол нархларининг ўзгариши сабабли ўтган йилнинг мос даврига нисбатан аҳоли умумий даромадларининг реал ўсиш суръати 108,6 % ни ташкил этди. Қайд этилдики, ижтимоий харажатларни молиялаштириш учун Давлат бюджетидан умумий харажатларнинг 54,4 фоизи миқдорида маблағ сарфланди.\nЙиғилишда таъкидланганидек, 2019 йилнинг 1-чорагида харажатларнинг ижтимоий йўналтирилганлиги сақлаб қолинди. Бунда, аҳоли бандлиги ва реал даромадларини изчил ошириб бориш, ижтимоий ҳимоя ва соғлиқни сақлаш тизимини такомиллаштириш, хотин-қизларнинг ижтимоий-сиёсий фаоллигини ошириш, таълим, маданият, илм-фан, адабиёт, санъат ва спорт соҳаларини ривожлантириш, арзон уй-жойлар барпо этиш, йўл-транспорт, муҳандислик-коммуникация ва ижтимоий инфратузилмани ривожлантириш ҳамда модернизация қилиш бўйича мақсадли дастурларни амалга ошириш каби тадбирларни молиялаштириш бюджет параметрларида белгиланган йўналишлар доирасида ўз вақтида амалга оширилди.\nЙиғилишда Ўзбекистон ХДП фракция аъзолари томонидан Давлат бюджетининг ва давлат мақсадли жамғармалари бюджетлари ижроси юзасидан аниқ фикр-мулоҳазалар билдирилди ҳамда тегишли таклифлар тақдим этилди.\nКўришлар сони: 1820


«МАЪРИФАТ САОДАТИ» ГАЗЕТАСИНИНГ 2019 ЙИЛДАГИ 6-СОНИДА: | Маърифат саодати\n«МАЪРИФАТ САОДАТИ» ГАЗЕТАСИНИНГ 2019 ЙИЛДАГИ 6-СОНИДА:\nАДОЛАТ ПОЙДЕВОРИ ҚАНДАЙ ТИКЛАНАДИ? –\n«…Мамлакатда адолат ўрнатмоқ, фуқаролар осойишталигини таъминламоқ учун донишмандларни давлат ишларига кўпроқ жалб этиб, мартабаларини оширмоқ, уларнинг бадавлат ва эътиборли бўлишларини, амалдорлар устидан назорат ўрнатишларини таъминламоқ жоиздир.\nМамлакатнинг бутун бойлиги жам этилганда ҳам, қиммат жиҳатидан донишмандлар ва давлат ишига жалб этилган заковат соҳибларига тенглашолмайди.\nҲукмдорлар ҳақиқатни тик айтадиган, мулоҳазали мулозимларга эга бўлмоғи зарур. ..»\nТЕЛЕКАНАЛЛАРДАГИ «МАЖЛИС»ЛАР ВА МАЙНАВОЗЧИЛИКЛАР —\n«…Олдинги чиқишларимизда ҳам айтганимиздек, телевидениеда одамларни студияга тўплаб олиб, “мажлис” қилишлар кейинги вақтда жуда урчиб бормоқда. Дастлаб яхши кўрсатувлар тайёрланаётган “Маҳалла”, ”Оила” телеканалларида ҳам “мажлис”лар авж олиб кетди. Ўзи шундоқ ҳам мажлислардан безор бўлган одамлар учун бу малол келишини тележурналист ва режиссёрлар билмайдиларми?\nМенга яна бир ҳолат малол келади: кейинги пайтларда телеэкранда пазандачиликка эътибор кучайиб кетди. Тўғри, бу ёмон ҳолат эмас, албатта. Лекин, ўзингиз ўйлаб кўринг, хилма-хил тансиқ озиқ-овқат маҳсулотларини кўз-кўз қилиб, йилтироқ газ плиталарида антиқа таомлар тайёрланаётганини кўрган; газ йўқлиги учун ўтин-чўп билан ўчоққа ўт қалаб, аччиқ тутун ютиб, овқат пиширадиган; қозонига бир ҳафта-ўн кунда бир марта гўшт тушадиган, қўли қисқа, заҳматкаш қишлоқ аёллари ўксинишмайдими? Уларнинг (бу кўрсатувларни оғзининг суви оқиб кўрадиган) болакайлари ўз ҳаётидан, бунақа анвойи таомлар тайёрлаб беролмаётган оналаридан норози бўлмайдими?..\nГапнинг очиғи, телеканаллар хилма-хил бўлгани билан, уларда маънавий сабоқлар жуда кам. Бачканачилик авжида. Кўп кўрсатувлардан мазмун-мантиқ тополмайсиз…»\n3. ЭРКАК – ОИЛАНИНГ ПОДШОҲИ —\n«…Оила қуришни ўз ҳаётининг муҳим бир қисми деб ҳисоблайдиган эркак уни фақат ўзи хоҳлаганидек бўлишини истайди. Бу оилада айнан унинг қонун-қоидаси, тартиби жорий қилинади, ҳар қандай ўзга тартиб-қоидалар тақиқланади, чунки бу унинг шахсий уйи, унинг оиласи. Фарзандлари айнан унинг ҳаётий қадриятларини, табиатини ўзларига сингдириб олишади, йўқса, улар унинг фарзандлари эмас. Оилада айнан унинг айтгани бўлади, акс ҳолда, бундай оила уни қизиқтирмайди.\nТўғри, сиз бундай одамни золим деб аташингиз мумкин, лекин бу унинг шахсий лойиҳаси эканини унутманг. Агар бошқачароқ бўлишини истасангиз – марҳамат, истаганингизни қилаверинг, лекин бу ерда эмас: бу ерда у хўжайин! Бу ерда аёлнинг истакларини ҳисобга олмаслик ёки уни менсимаслик ҳақида гап кетаётгани йўқ: у шунчаки ўз иши, ўз вазифалари билан банд ва агарда аёл бу ишда иштирок этишни истаса, марҳамат, келиб қўшилиши мумкин. Тамом-вассалом.\nҲа, лекин оила қурилишида икки одам иштирок этади-ку?\nТўғри. Шунинг учун ҳам эркак аёлни ахтаради, уни ўзига ром этади, унинг ҳурмати ва муҳаббатини қозонади, уни севади. Лекин, ҳақиқий эркак ўзи яратаётган “оила” номли дунёсида фақат унинг шартлари асосида яшайдиган аёл билан турмуш қуришни истайди.\nТаъкидлаш жоизки, бундай ёндошув ҳаётнинг ҳамма ҳақиқатларига тўғри келади. Чунки, оила қуришдан манфаатдор бўлган сифатли эркакларга қараганда сифатли оила қуришни истайдиган аёллар сони анча кўпчиликни ташкил қилади…»\n4. БИТМАС-ТУГАНМАС МОЖАРО –\n«Бизда битта машҳур ва битмас-туганмас можаро бор: қайнона-келин можароси!\nЙигит уйланади. Бир ойга яқин бахтли яшайди. Кейин онаси билан хотинининг ўртасида келишмовчиликлар юзага келади ва улар вақт ўтиши билан росмана жанжалларга айланади. Куёв бола онасининг тарафини олса — бу ёқда хотин барибир ширин, хотинининг ёнини олса — онаси “оқ сути”ни ўртага қўйяпти. (Тавба қилдим, сигир ҳам бузоғига оқ сут беради, тағин-чи, қултумлаб эмас, челаклаб беради-ю, лекин негадир ҳеч қачон ўзининг минг-минг литрларини миннат қилмайди. Бу миннатчи қайноналар битта молчалик ҳам бўлмаса-я!)\nХуллас, йигит бечоранинг сўзи на унисига ўтади, на бунисига. Аввалига дардини ичига ютади, кейин асабийлаша бошлайди, томонлардан бирига овозини баландлатиб ҳам кўради, орада бир-икки марта девор томонга пиёла (соат, уяли телефон) учади, лекин вазият ўзгармайди…\n…Бир маҳаллар “қайноталар келинига меҳрли бўлади”, деган гаплар бор эди. Ҳозир-чи? Мени кечирасиз-у, бугунги кўп қайноталарнинг остонага ташланган шолчадан фарқи бўлмай қоляпти. Неча йиллик хотинига гапи ўтмайди, уни тартибга чақириб қўйишга “духи” етмайди.\n— Ўзинг ҳам бир пайтлар уйингга фалон минг долларлик жиҳозлару, тўртта юк машинасида мол-мулк билан келганмидинг? Йўқми? Шуни эсингга солиб қўяй бўлмаса, пистачининг қизи, муаллимнинг қизини тинч қўй, — деёлмайди…»\nАМАЛДОР КИТОБИНИНГ ТАҚДИМОТИ –\n«…Очиқ гап, дастлаб бунга ишонмадим. Наҳотки, умрида адабиёт кўчасига кирмаган бу калондимоғ амалдор китоб ёзган-у, унинг тақдимоти ҳақидаги хабар кўпчиликка овоза бўлгани рост бўлса?!\n— Ўзимга қолса, икки пулга арзимайдиган асар деган бўлардим. Нима қилай, жўжабирдай жонман! Фалончи пистончиевлар “Шу асарни мақтаб берасиз”, деб туриб олган…»\nСТАЛИН ТАН БЕРГАН, СТАЛИНЧА ТУЗУМ КУН БЕРМАГАН АДИБ –\n«…1930 йилнинг 18 апрели. Соат тунги уч. Иқтидорли, аммо давр жабрини чекиб, ишсизликдан қийналиб, ғоят қашшоқ ҳолда яшаётган Михаил Булгаковнинг мўъжазгина квартирасида қулоқни қоматга келтириб телефон жиринглади. Ёзувчи бетоб эди. Хонадон соҳибаси Елена Сергеевна Булгакова бемаҳалда қилинган қўнғироқдан юраги увишган кўйи гўшакни кўтарди:\nБундай суҳбатдан кейин кўзга уйқу келарканми?! Юраги ёрилиб кетмаганига шукр қилган Булгаков касалини ҳам унутаёзди…»\nҲАЙИТ НАМОЗИ –\n«…- Девор-певор эмас, бир хонали қилиб мачит соламиз!\n— Йўғ-е, бунга қўйишармиди? Яна қувишади.\n— Қувишолмайди. Ўша шапка кийганлар ҳам бир кунмас бир кун ўлиб, шу ерга келишини ўйлар…».\n«КОРРУПЦИЯ РИВОЖИДАГИ ҲИССА»,\n«БЕҲУДА КЕТАДИГАН ИШЧАНЛИК»,\n«ЧЕТ ЭЛДАГИ ЎЗБЕКИСТОН»,\n«ПСИХ» БЎЛИШ ШАРТ ЭМАС»,\n«ТАЛАБАЛАР ИЖТИМОИЙ ҲИМОЯСИ ҚАНДАЙ БЎЛИШИ КЕРАК?»,\n«ЙЎЛ — ҲАММАМИЗНИКИ»,\n«ДУНЁНИНГ ЭНГ ОДДИЙ ҲАҚИҚАТЛАРИ»,\n«ЮСУФБЕК ҲОЖИ КИМ ЭДИ?»,\n«МЕН БИЛГАН УРУШ» сингари сингари қизиқарли, таҳлилий, танқидий, дангал муносабатлар ва дадил мулоҳазаларга бой мақолаларни ҳам ўқийсиз.\n← «МАЪРИФАТ САОДАТИ» ГАЗЕТАСИНИНГ 2019 ЙИЛДАГИ 5-СОНИДА:\nАМАЛДОР КИТОБИНИНГ ТАҚДИМОТИ (Фельетон ўрнида) →


Ўзбекистонда ҳаво ҳарорати +3 даражагача пасайиши кутилмоқда - UzNews.uz\nЎзбекистонда ҳаво ҳарорати +3 даражагача пасайиши кутилмоқда\nЎзбекистонда кейинги ҳафтадан ҳаво ҳарорати +3 даражагача пасайиб, ёмғир ва кучли шамол бўлиши кутилмоқда.\nТошкент, Самарқанд, Жиззах ва Сирдарё вилоятларида ҳаво ўзгариб туради. 15-17 октябрь кунлари ёғингарчилик кузатилмайди, 18 октябрда баъзи жойларда ёмғир ёғиши мумкин. Шарқий шамол йўналишини ўзгартириб, ғарбдан секундига 7-12 метр тезликда эсади, 17-18 октябрь кунлари баъзи жойларда секундига 15-20 метр тезликгача кучайиши мумкин. Ҳаво ҳарорати 15-16 октябрь кунлари кечаси +7…+12 даража, кундузи +22…+27 даража бўлади. 17 октябрь куни кечаси +9…+14 даража, кундузи +25…+30 даража, 18 октябрь куни кечаси +9…+14 даража, кундузи +15…+20 даража бўлади.\nҚорақалпоғистон Республикаси ва Хоразм вилоятида ҳаво ўзгариб туради 15-16 октябрь кунлари ёғингарчилик кузатилмайди. 17-18 октябрь кунлари баъзи жойларда бироз ёмғир ёғиши мумкин. Шарқий шамол йўналишини ўзгартириб, ғарбдан секундига 7-12 метр тезликда эсади, 16-18 октябрда баъзи жойларда секундига 15-20 метр тезликгача кучайиши мумкин. Ҳаво ҳарорати 15-16 октябрь кунлари кечаси +7…+12 даража бўлиб, кундузи +17…+22 даража бўлади. 17-18 октябрь кунлари +10…+15 даража бўлади.\nБухоро ва Навоий вилоятларида ҳаво ўзгариб туради. 18 октябрь куни баъзи жойларда ёмғир ёғади. Шарқий шамол йўналишини ўзгартириб, ғарбдан секундига 7-12 метр тезликда эсади, 17-18 октябрда эса баъзи жойларда секундига 15-20 метр тезликгача кучайиши мумкин. Ҳаво ҳарорати 15-16 октябрь кунлари кечаси +7…+12 даража бўлиб, кундузи +22…+27 даража бўлади. 17 октябрь куни кечаси +9…+14 даража, кундузи +25…+30 даража бўлади. 18 октябрь куни кечаси +9…+14 даража, кундузи +15…+20 даража бўлади.\nҚашқадарё ва Сурхондарё вилоятларида ҳаво ўзгариб туради. 18 октябрь куни баъзи жойларда ёмғир ёғади. Шарқий шамол йўналишини ўзгартириб, ғарбдан секундига 7-12 метр тезликда эсади, 17-18 октябрда эса баъзи жойларда секундига 15-20 метр тезликгача кучайиши мумкин. Ҳаво ҳарорати 15-17 октябрь кунлари кечаси +10…+15 даража бўлиб, кундузи +25…+30 даража бўлади. 18 октябрь куни кечаси +15…+20 даража бўлади.\nАндижон, Наманган ва Фарғона вилоятларида ҳаво ўзгариб туради ва ёғингарчилик кузатилмайди. 18 октябрда баъзи жойларда ёмғир ёғади. Шарқий шамол йўналишини ўзгартириб, ғарбдан секундига 7-12 метр тезликда эсади, 18 октябрда эса баъзи жойларда секундига 15-20 метр тезликгача кучайиши мумкин. Ҳаво ҳарорати 17-18 октябрь кунлари кечаси +9…+14 даража бўлиб, кундузи +20…+25 даража бўлади. 19 октябрь куни кечаси +7…+12 даража, кундузи эса +12…+17 даража бўлади. 19 октябрь куни кечаси +5…+10 даража, кундузи +15…+20 даража бўлади.\nРеспубликанинг тоғли ҳудудларида ҳаво ўзгариб туради, 17 октябрда ёғингарчилик кузатилмайди. 18 октябрда баъзи жойларда кучли ёмғир ёғиб, қорга айланиши мумкин. 19-20 октябрда ёғингарчилик кузатилмайди. Шарқий шамол йўналишини ўзгартириб, ғарбдан секундига 7-12 метр тезликда эсади, 17-18 октябрда эса баъзи жойларда секундига 15-20 метр тезликгача кучайиши мумкин. Ҳаво ҳарорати 17-18 октябрь кунлари кечаси +7…+12 даража бўлиб, 19-20 октябрда -2...-7 даражагача пасайиши мумкин. 17 октябрь куни кундузи +17…+22 даража, 18-20 октябрда +2...+7 даража бўлади.\nЎзбекистонда биринчи ўқув куни 2 сентябрь санасига тўғри келмоқда\nЧимкент ва Тошкент ўртасида мунтазам равишда автобус ҳаракати йўлга қўйилади


Шахсий кабинетдаги тугмалар қаерга “ғойиб” бўлади | BUXGALTER.UZ\nШахсий кабинетдаги тугмалар қаерга “ғойиб” бўлади\nСўнгги вақтларда бухгалтерлар ўзларининг солиқ тўловчининг шахсий кабинетида ўзгаришларни кузатишмоқда. У ерда ҳадеб янги тугмалар ва янги функциялар пайдо бўлади, одатий тугмалар қайта гуруҳланади. Баъзан бу зарур сервисни излашни қийинлаштиради. Хўш, солиқ тўловчининг кабинетида нима рўй бермоқда?\nҲозир нималар бор?\nДавлат солиқ қўмитасининг бош давлат солиқ инспектори Зулфия ХУДОЙБЕРГЕНОВАнинг сўзларига кўра, қўмита ҳозир солиқ тўловчилар учун интерактив хизматлар бўйича тушунарли ва қулай навигацияни барпо этишга ҳаракат қилмоқда.\n“ЮШ таққослаш далолатномалари” ва “ЮШ шахсий карточкасидан кўчирма” тугмалари фойдаланувчиларга 2008 йилдан буён маълум. Бу шахсий кабинетнинг энг талаб этилган сервисларидан. Фақатгина жорий йилнинг бошидан буён улардан деярли 19 млн марта фойдаланишган. Яқиндан бошлаб ушбу иккала сервис “ЮШ таққослаш далолатномалари” битта тугма билан бирлаштирилди, сабаби - улар ўзаро боғланган ва бир-бирини тўлдиради. Шу боис илгари мустақил бўлган “ЮШ шахсий карточкасидан кўчирма” тугмаларнинг умумий рўйхатидан олиб ташланди.\nЭнди шахсий кабинет орқали солиқ тўловчи илгари унга буюртма хат билан етказиб берилган ҳужжатларни олади. Улар орасида – солиқ қарздорлигини сўндириш тўғрисидаги талабнома бўлиши мумкин. “Солиқлар ва мажбурий тўловлар бўйича қарздорлар” тугмаси ёрдамида фойдаланувчи ўзи вазиятни ойдинлаштириб олиши мумкин.\nХориждаги ҳисобварақлардаги пул маблағлари ҳаракати тўғрисидаги ахборотни ДСХОга жўнатиш имконияти пайдо бўлди. Бу хизматдан шундай ҳисобварақларга эга ва ДСХОга ҳар чоракда ҳисобот чорагидан кейинги ойнинг 25-санасига қадар улар бўйича ахборот тақдим этадиган юридик шахслар фойдаланадилар.\nЯнги тугма - “Жамоатчилик назорати” пайдо бўлди. У солиқ органларига сизга маълум қуйидаги фактлар ҳақида хабар бериш имконини беради:\nэтил спиртини қонунга хилоф равишда ишлаб чиқариш ёки муомалага киритиш;\nтоварларни мувофиқлик сертификати ёки бошқа ҳужжатларсиз сотиш;\nкирим қилинмаган товарларни сақлаш ёки тушумни яшириш;\nҳисобварақ-фактураларни расмийлаштириш тартибини бузиш;\nсолиқлар ва бошқа мажбурий тўловларни тўлашдан бўйин товлаш ва ҳоказо.\nБунинг учун тегишли опцияни танлаб, шаклни тўлдириш лозим. Унда – ҳуқуқбузарнинг жойлашган жойи, СТИР ёки расмий номи кўрсатилади.\nШунингдек, солиқ тўловчининг кабинетида солиқ сирига кирмайдиган ҳамкорлар тўғрисидаги ахборотни топиш мумкин. Бу айниқса янги СК билан киритилаётган “лозим даражада эҳтиёткорлик” талабларини инобатга олганда долзарбдир. “Мажбурий аудиторлик текширувидан ўтказилган корхоналар” тугмаси аудитдан ўтказилган ва ундан бўйин товлаганлар рўйхатини чиқаради. Шу ернинг ўзида аудиторлик хулосаси нусхасини кўриб чиқиш мумкин. Шунингдек, “Солиқлар ва тўловлар бўйича қарздорлар” тугмаси юридик шахслар, жисмоний шахслар ва ЯТТ ишончлилигини аниқлашга ёрдам беради.\nЯна нима ўзгаради?\nТахминан 2020 йилнинг ўртасидан янгиланган шахсий кабинет ишга туширилади. Дизайни ўзгаради ва тақдим этиладиган хизматлар рўйхати қайта кўриб чиқилади. Бу ерда ортиқча ҳеч нарса бўлмайди, фақат солиқ тўловчига унинг шахсга доир маълумотлари билан ишлаш имконини берадиган сервислар.\nҲисобот жўнатиш, шахсий карточка, таққослаш далолатномасини кўриб чиқиш, солиқларни тўлаш, электрон ҳисобварақ-фактурани расмийлаштириш мумкин бўлади. Шунингдек, солиқ органларига бизнесингиз билан боғлиқ аризаларни ҳам бериш мумкин бўлади. Масалан, ортиқча тўланган солиқларни қайтариш ёки ҳисобга олиш бўйича аризаларни, назорат-касса машинасини ҳисобга қўйиш тўғрисида аризаларни ва ҳоказони жўнатиш имконияти киритилмоқда.\nШахсий кабинетлардан қуйидагиларни чиқариб ташлаш режалаштирилмоқда:\nбошқа интернет ресурслар ёрдамида ҳамма фойдаланиши учун тақдим этиладиган ахборот тусидаги электрон сервисларга ҳавола-тугма,\nсолиқ тўловчининг солиқ органлари билан ўзаро ҳамкорлигига тўғридан-тўғри алоқаси бўлмаган сервислар.\nДСҚ солиқ тўловчиларнинг шахсий кабинетларини такомиллаштирмоқда\nЖШДС бўйича ҳисоботни ДСИ билан тезда солиштириб олинг. Буни шахсий кабинет орқали амалга ошириш мумкин


Бугунги кунда кўпчилигимиз рўза тутиш деганда ейиш, ичиш ва жинсий эҳтиёждан сақланиш маъносинигина тушуниб қолганмиз. Рўза тутишдаги бор эътиборимиз ҳам ана шу уч нарсага қаратилган. Тўғри, аъзолар ҳам рўза тутиши, гуноҳлардан рўза тутиш ва бошқа рўзалардан ҳам хабаримиз бор, аммо улардан сақланишга бўлган эътиборимиз ҳукмий рўзанинг шартларига нисбатан анчагина камроқ бўлиб қолган. Аслида, биз рўзанинг баданий шартлари билан биргаликда руҳий ҳолатимизни ислоҳ этадиган жиҳатларини ҳам ўрганиб, барчасига бирдай эътибор қаратишимиз лозим. Бунинг учун биз ҳадиси шарифларни диққат билан мутолаа қилишимиз мақсадга мувофиқ бўлади.\nМаълумки, Расулуллоҳ соллаллоҳу алайҳи васаллам ҳар бир сўзларини юксак маҳорат ва кўп маъноларни ифода этадиган шаклда баён этар эдилар. У зотнинг рўза ҳақидаги ҳадисларини мутолаа қилар эканмиз қуйидаги ҳадис эътиборимизни тортди:\nعَنْ أَبِي هُرَيْرَةَ رَضِيَ اللَّهُ عَنْهُ: أنّ النبِيَّ صَلَّى اللَّهُ عَلَيْهِ وَسَلَّمَ قال: «مَنْ لَمْ يَدَعْ قَوْلَ الزُّورِ وَالْعَمَلَ بِهِ فَلَيْسَ لِلَّهِ حَاجَةٌ فِي أَنْ يَدَعَ طَعَامَهُ وَشَرَابَهُ» رواه الترمذي.\nАбу Ҳурайра (р.а)дан ривоят қилинади: Расулуллоҳ соллаллоҳу алайҳи васаллам: «Ким ёлғон сўз ва унга амал қилишни тарк қилмас экан Аллоҳ унинг таоми ва шаробини тарк этишига муҳтож эмас», дедилар. Термизий ривояти.\nҲадиси шарифда келган “зур” сўзини биз “ёлғон” дея таржима қилдик. Аслида ўзбек тилида бу сўзнинг тўғридан-тўғри маъносини бир сўз билан ифодалаш мушкул. Ушбу сўз барча ёмон – ғийбат, чақимчилик, ёлғон гувоҳлик бериш, умуман олганда, барча гуноҳ бўладиган сўзларни ўз ичига олади.\nҲадиси шарифнинг лафзларига эътибор қаратсак биз учун керакли маъноларни уқиб олишимиз мумкин бўлади. Расулуллоҳ соллаллоҳу алайҳи васаллам турли хил ҳаром этилган сўзлардан тийилмаган инсоннинг амалини “рўза тутиш” эмас, “таоми ва шаробини тарк этиши” деб атадилар. Бундан тушунишимиз мумкинки, Расулуллоҳ соллаллоҳу алайҳи васаллам ушбу тоифадаги амални ҳатто рўза қаторига ҳам қўшмадилар. Бу эса турли хил ёмон сўзларни тарк этиш шарт эканлиги, акс ҳолда тутилган рўзанинг савобига жуда катта салбий таъсир этишини билдиради. Аммо ушбу ҳадис ёлғон гапирган инсон рўзасини бузиши керак деган маънони англатмайди. Ҳофиз Ибн Ҳажар ушбу ҳадис шарҳида Ибн Баттол (р.ҳ)дан қуйидаги маънода берилган шарҳни келтириб ўтганлар: “Ушбу ҳадис рўзани тарк этишга буюриш маъносида эмас, аксинча, ёлғон ва шу каби сўзларнинг оқибатидан огоҳлантиришдир. Ҳадисдан ирода этилган маъно ёлғон сўзлар аралашган рўзанинг қабул бўлмаслиги ва ана шундай нарсалардан саломат бўлган рўза эса қабул бўлишидир”.\nДемак, барча гуноҳлар биз тутаётган рўзага ўз таъсирини ўтказади, улар сабаб кун иссиғида, қийналиб қилган амалларимизнинг савоби камаяди, ҳатто гуноҳлар кўпайиб кетса бутунлай савобсиз қолиш эҳтимоли ҳам йўқ эмас. Шундай экан, азиз биродарим, рўза билан биргаликда ўз нафсимизни тарбия қилайлик, агар ўзимизда шундай ёмон одатни сезсак, дарҳол тавба қилиб уни йўқотишга қаттиқ ҳаракат қилайлик. Зеро, гуноҳдан ҳақиқий тавба қилган инсон худди гуноҳ қилмаган кишидек бўлиб қолади.\nИйсохон Яҳё тайёрлади\n20 Май, 2020 йил | 9


ИнтерФУТБОЛ :: «ЛИВЕРЧЕСТЕР СИНАЙТЕД» нега инглиз клублари шунчалик омадли?\n«ЛИВЕРЧЕСТЕР СИНАЙТЕД» нега инглиз клублари шунчалик омадли?\nМаълумки, бу мавсум еврокубоклар финалида Англия клублари мисли кўрилмаган натижага эришдилар. Бошқача айтсак, ЕЧЛ ва ЕЛ финалларига АПЛнинг бирданига тўрт клуби - «Ливерпуль», «Тоттенхэм», «Арсенал» ва «Челси» йўл олишди. Қисқаси, бу мавсум АПЛга аталди. Шу муносабат билан айрим хорижлик ҳамкасбларимиз инглиз жамоаларининг муваффақиятига нима сабаб бўлгани ҳақида бош қотиришди ва бирмунча қизиқарли фикрларни илгари суришди.\nРаҳмат сенга, Платини!\n«Ливерпуль» ва «Тоттенхэм», «Арсенал» ва «Челси»... Бир-икки йиллар олдин шу тўртлик бир мавсумда ЕЧЛ ва ЕЛ финалига чиқиши мумкинлиги ҳақида умуман ўйлаб кўрмаган бўлардик. Чунки бир томондан, бунақаси ҳали тарихда кузатилмаган, иккинчи томондан эса «Сити» ҳамда «Юнайтед»нинг суперюлдузлар учун кўр-кўрона пул сарфлашларидан сўнг, мантиқ бўйича, айнан шу клублар евротурнирлар финалига йўл олишлари лозим эди.\nАммо кўриниб турибдики, қачонлардир Мишель Платини илгари сурган ва амалга татбиқ этган ғоя - «молиявий фэйр-плей» иш беришни бошлади. Биз буни Англия мисолида яққол сезяпмиз. Ўшанда ҳаммани бир савол ўйлантирганди: хўш, грандларнинг кармонини қандай назорат қиламиз?! Қарангки, бу жуда осон экан - шунчаки, уларга трансферни тақиқлаб қўйилса, бас. Тўғри, қайсидир лаҳзаларда қоидаларни четлаб ўтиш ҳам мумкиндек туюлганди. Бироқ шундай йўл тутишни истаган ва шайхлар пулида «чўмилган» «Сити» ёхуд «ПСЖ» еврокубокларда нимага эришди? Деярли ҳеч нимага.\nЎзи аслини олганда, сўнгги йилларда бутун Европа Британия клублари устидан кулишни бошлаганди. Зеро финалгача бўлган босқичларда «Ливерчестер Ситинайтед» каби номлар қанчалик кучли ва енгилмас туюлмасин, охир-оқибатда, ғолиб ё «Реал» ёхуд «Барселона» бўлишига ўрганиб қолдик. Шунингдек, «Бавария» ҳам аксарият ҳолларда инглиз жамоалари йўлини тўсарди. Эътибор беринг: сўнгги бор АПЛ вакили («Челси») ЕЧЛ бош совринини 2012 йилда, худди ўша «фэйр-плей» жорий этилган пайтда қўлга киритган экан. Мана, орадан етти йил ўтиб, янги «Европа қироли» яна «англиялик» бўлади. Қизиғи шундаки, биз буни ҳали финал ўтмасидан туриб биламиз. Зўр-а?! Бунинг учун Платинига алоҳида миннатдорлик билдирсак, арзийди.\n«Ливерпуль» ва «Тоттенхэм»нинг экотизими\nАна энди яна асосий саволга қайтамиз: хўш, франциялик амалдор аслида нимани режа қилганди? Платини кучли ва кучсиз, пулдор ва қашшоқ клубларнинг даражасини тенглаштиришни, жамоалар фақат пул ёрдамида эмас, манфаатли селекция ҳамда кучли менежмент орқали ривожланишини истарди. Хуллас, УЕФА жорий этган «молиявий фэйр-плей» мантиғи қуйидагича: уч йил оралиғида исталган клубнинг буромади (сарфлаган маблағи) умумий даромаддан беш фоизгина ошиб кетиши мумкин. Бундан ортиғи - тақиқланади. Мазкур янгиликдан сўнг ҳеч ким, ҳатто араб шайхлари ҳам пулларини ўзи истаганча сарфлай олмай қолишди. Тўғри, «ПСЖ» бир амаллаб «Барселона»дан Неймарни «ўғирлаб келди», аммо юқорида айтганимиздек, бу парижликларга нима берди? Ҳеч нима...\nБу вақтда эса «Ливерпуль» ва «Тоттенхэм» сингари клублар юзага келган имкониятдан унумли фойдаланиб, сезиларли даражада ўсишга муваффақ бўлишди. Аниқроқ айтганда, улар янги порлаб чиқаётган ёш футболчиларни арзимас пулга харид қилишни, кейин эса уларни топ-даражага олиб чиқишни мақсад қилган ўз экотизимларини яратиб олишди. Бунинг учун клублар аввало, нафи тегмаётган, аммо катта маош олаётган фахрий футболчилардан бутунлай воз кечишди. «Тоттенхэм» эса ҳатто, керакли чизиқларни кучайтириб олганидан сўнг умуман янги футболчиларни сотиб олишни тўхтатди. Тўғри, «қизиллар» айрим суперхаридларни (ҳимоячи Виржиль ван Дейк - 84 млн. евро, дарвозабон Алиссон - 62,5 млн., Наби Кейта ва Фабиньо -105 млн. доллар) амалга оширишди, аммо шу билан бирга, улар керакли вақтда Коутиньони 135 миллион эвазига «Барселона»га пуллаб, «баланс»ни тўғрилаб олишди.\nҚисқаси, «Ливерпуль» ва «Тоттенхэм» мана шу ўтган давр мобайнида келажак учун яхшигина таркиб тузиб олишди. Дейлик, 1980 йилларда туғилган футболчилар икки жамоада атиги 9 нафаргина, холос ва улар Юрген Клоп ҳамда Маурисио Почеттинонинг ишлашига халал бермай, аксинча, мураббийларни имкон қадар қўллаб-қувватлашмоқда.\nБиз юқорида «Ливерпуль» ҳамда «Тоттенхэм»га қўпроқ эътибор қаратдик, аммо еврокубокларнинг 2018|2019 йиллар мавсумидаги барча кашфиёт клублари айнан «молиявий фэйр-плей» туфайли шу даражага етишганини унутмаслик лозим. Мисол учун, бундан уч йиллар аввал «Аякс» ва «Айнтрахт» клубларидаги футболчиларни ўз мухлисларидан бошқа ҳеч ким танимасди, ҳисоб. Энди ЕЧЛ ва ЕЛ финалига чиқишига бир баҳягина қолган клублар ҳамманинг асосий мавзусига айланди. Биз эса шуни таъкидлашни истардикки, Платинининг ислоҳотлари бўлмаганида, амстердамликлар ҳам, франкфуртликлар ҳам ярим финал босқичини фақат тушларида кўришарди.\nХуллас, биз яна Англияга қайтамиз. Европа Лигасининг бу йилги финалига, Бокуга йўлланмани биринчи бўлиб ҳал қилган «Арсенал»да Платинининг ғоясига қадар ҳам пулни ақл билан ишлатиш анъанаси мавжуд бўлган. Хусусан, Арсен Венгер 1990-йиллардаёқ эътиборини савияли, аммо нархи арзон футболчиларга қаратарди. Айнан шу сабабли ҳам лондонликлар таркибида бир пайтлари шарқий европалик йигитлар ҳам тўп суриш бахтига муяссар бўлишган: украиналик Олег Лужний, беларусь Александр Глеб, латвиялик Игорь Степанов...\nҚимматбаҳо харидлардан кечиш «канонирлар»нинг «Хайбери» стадионидан «Эмирейтс»га (айни вақтда «Тоттенхэм» худди шу ҳолатда) кўчиб ўтиши билан ҳам боғлиқ эди. Бунинг натижасида Андрей Аршавиннинг «Зенит»дан Лондонга 15 миллион фунтга кўчиб ўтиши ўша пайтда «Арсенал» тарихидаги энг қиммат харид деб баҳоланганди!..\nУнаи Эмери шогирдларига 29 май куни Бокуда қаршилик қиладиган «Челси»да эса ҳолат бироз бошқачароқ. Чунончи, россиялик миллиардер Роман Абрамовичга тегишли ҳисобланган клуб ҳозирча «эски ақидалар» тарафдори бўлиб турибди ва жамоа хўжайини учун қайсидир совринни ютиш - ҳаммасидан муҳимроқ. Аммо қаттиққўл УЕФА «Челси»даги айрим муаммоли вазиятлар сабаб, клубга янги футболчиларни рўйхатдан ўтказишни тақиқлади. Бу эса шуни англатадики, «Челси» агар замонавий футболдан ортда қолишни истамаса, ўз фалсафасини ўзгартириши лозим.\nБир мавсумнинг ўзида бир мамлакатнинг тўрт клуби халқаро турнирларда финалга чиқиши чиндан ҳам, ноёб ҳолат. Бунгача эса мусобақаларда учта «ватандош» ва битта «бегона» клублар тўқнаш келишганини кўп бора кузатганмиз. Қуйида ана шундай ҳолатларни ёдга оламиз.\n* УЕФА Кубогининг 1979|1980 йиллар мавсумидаги финали немис клублари иштирокида ўтган. Ўшанда Менхенгладбахнинг «Боруссия»си ва «Айнтрахт» икки ўйиндан иборат курашда ўзаро муносабатларга ойдинлик киритишган. Менхенгладбахдаги илк ўйин мезбонларнинг 3:2 ҳисобидаги ғалабаси билан якунланади. Франкфуртда эса «Айнтрахт»нинг қўли баланд келади - 1:0. Сафарда урилган гол устунлиги эса «Айнтрахт»ни турнир ғолибига айлантиради. Чемпионлар Кубогининг ўша йилги финалида эса «Гамбург» «Ноттингем Форест»га Мадридда ютқазиб қўяди - 0:1.\n* Мавсум-1989|1990 итальянча кўриниш олган. УЕФА Кубоги учун «Ювентус» ва «Фиорентина» беллашади ва Туриндаги ўйин «кекса сеньора»нинг 3:1 ҳисобидаги ғалабаси билан ниҳоясига етади. Флоренциядаги жавоб ўйинида ҳисоб очилмагани учун соврин «Ювентус»га насиб қилади. Чемпионлар Кубоги финалида эса «Милан» Венада «Бенфика»ни ранжитади - 1:0. Демак, ҳар икки еврокубок битта мамлакатнинг икки клубига насиб қилган ва инглизлар бу борада рекордчи ҳисобланишмайди.\n* «А» серия вакиллари мавсум-1994|1995да ҳам ўзларини кўрсатишган. Жумладан, УЕФА Кубоги финали «Парма» ва «Ювентус» иштирокида ўтиб, соврин «Парма»да кетган. Чунки Невио Скала жамоаси ўз майдонидаги илк ўйинда 1:0 ҳисоби билан рақибни енгиб, жавоб баҳсида, Туринда дурангга эришган - 1:1. Нариги мусобақада эса «Аякс» ғолиб бўлган. Амстердамликлар ўшанда «Милан» устидан Венада муваффақиятга эришишганди - 1:0.\n* Италияликларнинг Европадаги ҳукмронлиги 1997|1998 йиллар мавсумида ҳам давом этди. Парижда ўтган ва илк марта биргина ўйиндан иборат бўлган УЕФА Кубоги финалида «Интер» «Лацио»ни йирик ҳисобда енгди - 3:0. Чемпионлар Лигаси финалида эса «Ювентус» Амстердамда «Реал» билан куч синашиб, ягона гол эвазига мағлубиятни тан олди - 0:1.\n* Сўнгги ўн йилликка келиб, еврокубокларнинг ҳал қилувчи баҳслари асосан испанлар иштирокида ўта бошлади. Мисол учун, мавсум-2013|2014да «Севилья» Европа Лигаси финалида «Бенфика»ни пенальтилар сериясидан сўнг мағлубиятга учратади. Лиссабондаги ЕЧЛ финали эса «Мадрид дербиси»га айланади ва унда Карло Анчелоттининг «Реал»и «Атлетико»ни 4:1 ҳисобида ишонч билан енгади.\n* Худди шу кўриниш мавсум-2015|2016да ҳам такрорланган. Яъни «Севилья» яна Европа Лигаси олтин медалларини Базелдаги финалда «Ливерпул»ни енгиб, қўлга киритади - 3:1. Чемпионлар Лигасида эса яна «Реал» ҳамда «Атлетико» клублари тўқнаш келишади. Фарқи шундаки, бу гал «Реал» нисбатан қийинчиликка учраб, асосий вақтда «Атлетико»ни енга олмайди - 1:1. Аммо пенальтилар сериясида барибир, «Қироллик клуби» устунлик қилади - 5:3.


Минг ойдан яхшироқ кеча — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nРамазон ойини бандалари учун фазилатли қилиб қўйган Аллоҳ таъолога ҳамду саноларимиз бўлсин. Рамазон таълимотларини умматларга билдириб кетган Росулуллоҳ соллаллоҳу алайҳи васалламга солату дурудлар бўлсин.\nАбдуроҳман ибн Авфдан (розияллоҳу анҳу) ривоят қилинади: “Набий алайҳиссалом бундай деганлар: “Агар аёл киши беш вақт намозини ўқиса, бир ой Рамазон рўзасини тутса, фаржини сақласа ва эрига итоат қилса унга “жаннатнинг қайси эшигидан хоҳласанг киравер”, дейилади” (Имом Аҳмад ривояти).Бугунги мавзуимиз Рамазон ойи келишини интизорлик билан кутиб, уй-ҳовлиларни обдон тозалаб, чиройли безатган, Рамазон ойи рўзасини тутиб, таровеҳ намозларини ўқишликка оиласидагиларни шай қилиб қўйган, эртага, индинга деб ибодатларни орқага суриб юрган эрнинг ҳам тилини топиб, рўза туттириб, ҳар куни масжидга кузатаётган, саҳарлик ва ифторликларни вақтида тайёрлаб улкан ажр-савобларга эришаётган ана шундай афифа аёлларимиз учун, иншааллоҳ.\nАёлларимиз орасида Рамазон ойи барча кечаларини умидворлик ила бедор ўтказаётганлар беҳисоб бўлиб, ана шундай ибодатли, итоатли опа-сингилларимизга Аллоҳнинг яхшиликлари бўлсин деймиз.\nРамазон ойининг энг шарафли кечаси — Лайлатул қадр кечаси яқинлашиб келмоқда. Минг ойдан яхшироқ бу кечада Қуръон нозил бўлган ва бу кечадаги ибодатнинг фазли минг ойлик ибодатдан афзалдир.\nОиша розияллоҳу анҳо онамиздан ривоят қилинган ҳадисда Росулуллоҳ соллаллоҳу алайҳи васаллам: “Лайлатул қадр кечасини Рамазон ойининг охирги ўн кунлигидан қидиринглар”, деганлар” (Имом Бухорий, имом Муслим ривояти.\nЛайлатул қадр кечасида Жаброил алайҳиссалом ва бошқа жуда кўплаб фаришталар Аллоҳ таоло келаси йилгача тақдир қилинган ишлари ила тушадилар. Абу Ҳурайра розияллоҳу анҳудан ривоят қилинади: “Росулуллоҳ соллаллоҳу алайҳи васаллам: “Ушбу кеча ерда фаришталар сони майда тошлардан ҳам кўп бўлади”, дедилар.\nУбода ибн Сомитдан (розияллоҳу анҳу) ривоят қилинади: ”Росулуллоҳ соллаллоҳу алайҳи васаллам: “Қадр кечаси Рамазон ойининг охириги ўн кунлигидадир. Ким унда имон билан Аллоҳ розилиги учун ибодат қилса, албатта Аллоҳ аввалгию охириги гуноҳларини кечиради”, деганлар (Имом Аҳмад ривояти).\nОиша розияллоҳу анҳодан ривоят қилинади: “Набий соллаллоҳу алайҳи васаллам қачон (охирги) ўнлик кирса, белни маҳкам боғлаб, кечани тирилтирар ва аҳилларини уйғотар эдилар”. Шунингдек, этикофда ўтирганлари ҳам ривоят қилинган.\nЛайлатул қадр кечаси тонг отгунча тинчлик, омонлик кечасидир. Унда фаришталар мўминларга салом берадилар. Аллоҳ бандаларига фақат тинчлик-омонлик тақдим қилади. Бу қадрли кеча ҳақида қанча гапирилса ҳам оз.\nБиз аёллар бу кечани севимли Пайғамбаримиз алайҳиссаломга эргашиб, намоз ўқиш, дуо қилиш, истиғфор айтиш, Қуръон қироати ила оила аъзоларимиз даврасида ўтказишимиз мақсадга мувофиқдир. Шунингдек, қўшниларимиз, маҳалладошларимиз, ҳамкасбларимиз, қариндошларимизни ҳам ушбу кеча фазлидан бебаҳра қолмасликлари учун, уларга ушбу муборак кечани бедорликда, илтижоли дуолар, зикр, тавба-тазаррулар ила фақат оила аъзолари билан, бегоналардан холи, хотиржамликда, Аллоҳнинг ажрига ихлос билан ишонган холда ўтказишларини тавсия қиламиз. Ушбу кечада меҳмон чақиришимиз ёки меҳмонга боришимиз, зиёфат дастурхонига уринишларимиз қимматли дақиқаларни ютқизишимизга, таом ейиш-ичиш, ҳар хил бўлмағур гапларни гапириб қўйишимизга, толиқиб, ибодатларни кўнгилдагидек қила олмаслигимизга олиб келади.\nРамазони шарифнинг муборак кечасини оила аъзоларини, яқинларини ибодатга чорлаб, ўзи ва ўзгалар ҳаққига дуолар қилиб, динимизга софлик, юртимизга фаровонлик тилаб бедор ўтказганлардан Аллоҳ рози бўлсин.


Вазирликларга аниқ амалий таклифлар ишлаб чиқиш...\n16.10.2019 22:01 0 1551\nЙиғилишда аҳолини арзон гўшт ва сут маҳсулотлари билан таъминлаш борасида қилинган ишлар етарли эмас, деб баҳолангани тўғрисида хабар бергандик.\nКун тартибига боғдорчилик соҳасига доир масалалар ҳам қўйилди. Жорий йилнинг 9 ойида мева-сабзавот экспорти қарийб 1 миллиард долларга етди. Бўш ерлардан унумли фойдаланиш, талаб юқори бўлган экин навларини етиштириш натижасида келгусида ушбу кўрсаткични янада ошириш имконияти мавжудлиги қайд этилди.\nШавкат Мирзиёев боғдорчилик


Перес Рамос билан боғлиқ вазият бўйича изоҳ берди\n09:40 / 28.05.2019\n«Реал» президенти Флорентино Перес жамоа сардори Серхио Рамос клубдаги энг кўп маош олувчи футболчи экани ва унга Хитойдан бўлаётган таклифлар ҳақида гапирди.\n«Ҳозирда «Реал»нинг энг катта шартномаси Серхио Рамос билан. У — сардор, энг яхши футболчи ва у бунга муносиб. Мен Серхио Рамосни ўз ўғлимдек яхши кўраман.\nМенга айтишдики, унга Хитой клубларидан таклифлар бор экан, аммо у ердаги қоидаларга кўра улар трансфер учун маблағ тўлай олишмайди. Мен Серхиога айтдим, бунинг иложи йўқ. Сардор Мадриддан текинга кета олмайди», — дея Переснинг сўзларини келтирмоқда Mundo Deportivo.\nРамос«Реал» сафида 2005 йилдан буён тўп суриб келмоқда. Испаниялик футболчи якунланган мавсумда Ла Лиганинг 28 ўйинида майдонга тушиб, 6 гол урган (5таси пенальтидан) ва 1 голга узатма берган, шунингдек 6 марта сариқ карточка ишлаган.\nПерес ва Рамос ўртасидаги илк зиддият шу йилнинг мартида, жамоа «Аякс»га енгилиб, ЕЧЛни тарк этганида келиб чиққанди. Президент ўшанда ўйиндан кейин жамоа кийим алмаштириш хонасига кириб, футболчиларга қаттиқ оҳангда гапирган, Рамосни мағлубиятда асосий айбдор қилган, футболчи эса ўшанда Переснинг клубдан ҳайдаб юбориш таҳдидига шундай жавоб берганди: «Мен билан ҳисоб-китоб қил, мен кетаман».\nОхирги хабарларга кўра, Рамос Перес билан анча вақтдан буён гаплашмаяпти.\n33 ёшли футболчи «Реал» ёзда уни хизматлари эвазига текинга қўйиб юборишини истамоқда.\nРамосда Европа клубларидан ҳам, Хитойдаги клубдан ҳам таклифлар бор. Аммо «Реал» футболчисини текинга қўйиб юбормоқчи эмас ва унинг трансферидан яхшигина пул ишлаб олмоқчи.\n23:37 / 17.10.2020\nЛа Лига. «Реал» кутилмаганда ўз майдонида «Кадис»га ютқазди


Сайлов яқин: Ижтимоий тармоқларда нима гап? | Fayzbog.uz\nХабарингиз бор, шу йилнинг 22 декабрида парламент сайловлари бўлиб ўтади. Шу муносабат билан, Ўзбекистонда сайлов кампаниясига старт берилди. Яқин кунлардан бери партияларнинг тарғибот-ташвиқот ишлари кенг тарзда олиб борилмоқда. Партиялар олдингидан кўра анча фаол: бири логотипини қабристон деворларига ёпиштирса, бири ўз номига мос равишда «миллий» қизлар билан ишламоқда. Митинглар ҳақида ҳам эшитганлигингиз аниқ. Турли тармоқлар фойдаланувчилари яқинлашаётган сайлов ва уни атрофида бўлаётган ишларга қандай муносабатда? Марҳамат, қуйида ўзимиз энг қизиқарли деб ҳисоблаган постларни сизга ҳавола этамиз.\nБу расмда «Адолат» партиясининг қабристон деворларига туширилган логосини кўришингиз мумкин. Партиянинг бу иши тармоқ фойдаланувчилари томонидан кўплаб эътирозларга учради. Кимлардир сўкди, кимлардир қаттиқ қоралади, яна бир тоифа одамлар эса фикрларини ўз постларида сарказм билан ифодалашди, худди қуйидаги каби:\nСайлов кампанияси бошлангандан бери «Миллий тикланиш» атрофида кўплаб баҳс-мунозаралар бўлиб ўтди: депутат Кабул Дусов баёнотларидан тортиб, «миллий тикланган» тарғиботчи қизларгача.\nБу орада биллбордлар жанги бошланиб кетди: «Адолат» vs «Миллий тикланиш». Раунд!\nЖанг давом этади. Ҳисобдан адашиб кетсангиз, ҳайрон қолмаймиз. Гўё сиёсат футболга кўчгандек.\nҚуйидаги суратдаги твитни хонанда Манзуранинг «Афсусдаман» қўшиғи садолари остида ўқиш тавсия этилади.\nБунисини эса, ёш журналистдан тавсия деб қабул қилишингизни сўраймиз.\nМанзуранинг қўшиғини ўчиришга шошилманг.\nБизда тавсия рукни.\nТепада биз айтиб ўтган митинг ҳақида эшитмаган бўлсангиз, кўп изоҳ бермаймиз, видеони шу ерда қолдирамиз.\nШу билан биргаликда, «ФайзбоғУз» жамоаси 22 декабр куни экологик тоза, миллийликка бурканган шаҳримиз халқини сайловларда иштирок этишга чорлайди. Ўзингизга ёқадиган партияни танлаш учун сизга демократик ва адолатли сайловлар тақдим этилмоқда.\nАргентина мухолифат қўлига ўтадими?\n«Миллий тикланиш» демократик партияси марказий кенгашининг расмий баёноти\nКабул Дусов: «Миллий тикланиш» демократик партияси раҳбари бошлиқликка нолойиқ инсон» (Видео)


Сафар ойи ҳақида исломий ҳақиқатни етказайлик! — Исломобод\nСиз шуердасиз Бош саҳифа → Сафар ойи ҳақида исломий ҳақиқатни етказайлик!\n–«Энди оилавий масалаларга ўтамиз. Сизга айтадиган бўлсам, ўғилни уйлантирадиган бўлиб қолдик. Одоб-ахлоқли, ибодатдаги келин топилиб қолди. Тўй ҳақида бир неча саволларимизни ёзиб келдим, — деди кулиб.\nХушхабар!!! Самарқандда “Араб тили” курслари ўз фаолиятини бошлади.


Рамазон ойининг бошланиши бир кунга ўзгарганига мутахассислар нима дейди?\n02:25 / 17.05.2018\nБугун Қуёш ботиши билан курраи заминни барокатларга тўлдириб муборак ой, жумла мусулмонлар интиқиб кутган Рамазони шариф кириб келди. Маълумки, ўзбекистонликлар орасида шу ой бошланиши, кейинчалик Ийд Рамазон байрами куни белгиланиши билан боғлиқ турли фикрлар кўпаяди. Ижтимоий тармоқларда кимдир Саудияда фалон санада бошланди, деса, яна кимдир Ийд куни 1 кунга фарқ қилди, деган сўзларни келтиради. Ачинарлиси, бу ҳар йили Рамазон арафасида авжига чиқади.\nХўш, умуман янги ой қандай тартибда аниқланади? Уни илмий ва диний ёндашув жиҳатидан қандай изоҳлаш мумкин?\nБиз айни савол билан дастлаб Ўзбекистон Фанлар академияси Астрономия институти бўлим мудири Собит Илёсовга мурожаат қилдик. Илмий мутахассиснинг билдиришича, 2018 йилгача Рамазон ойининг биринчи куни айрим давлатларга қараб белгиланган.\n“Авваллари Рамазон ойини белгилашда қўшни ёки бошқа давлатларга қараларди. Бу йил, биринчи марта Вазирлар Маҳкамаси ҳузуридаги Дин ишлари бўйича қўмита, Ўзбекистон Мусулмонлари идораси ва Астрономия институти билан ҳамкорликда Рамазон ойининг бошланиши илмий асосда белгиланди. Янги ойнинг бошланиши учун даставвал Ойни кўриш керак.\nЎзбекистонда Ойнинг туғилиши Тошкент вақти билан 15 май соат 15-50га тўғри келди. Ўзбекистон шароитида янги ой туғилганидан сўнг, уни кўриш учун камида 29 соат вақт ўтиши керак бўлади. Мана бугун 29 соатдан кўпроқ вақт ўтди ҳамда Қуёш ботгандан сўнг Ой кўринди.\nОйнинг кўриниши учун эса, 3 шарт талаб этилади. Булар: ой ёши (бизда 29 соатликдан ошди), Қуёшнинг ботишдаги баландлиги ва Қуёш ҳамда Ойнинг ботиш ва кўринишдаги дақиқалардаги фарқи. Шу 3 шарт бажарилса, янги ой бошланган бўлади. Шунга кўра, Қуёш ботиши билан Рамазон ойи кирди, деб бемалол айта оламиз ва 17 майдан саҳарликка туриш мумкин бўлади”, - деди Собит Илёсов.\nМуқаддас Ислом дини шариатида бу масалага қандай изоҳ берилади? Саодаат асрида ҳам шундай ҳолатлар, яъни турли кунларда рўза тутиш ҳолатлари бўлганми?\nВазирлар Маҳкамаси ҳузуридаги Дин ишлари бўйича қўмита раиси ўринбосари Нуримон Абул Ҳасан бу каби саволларга ойдинлик киритди.\n“Айтмоқчиманки, Ислом шариатида Рамазон ойининг бошланишини белгилаб берувчи омиллар ва аниқ кўрсатмалар бор. Рамазон ойи бошланганини белгилашда асосий шарт янги Ойнинг кўз билан кўрилишидир. Махсус ёлланган одамлар кўзлари билан янги Ҳилолни кўришлари шартдир. Бу йилги Рамазон ойи бошланишининг белгиланишида, алоҳида таъкидлаш ўринлики, Дин ишлари бўйича қўмита, Мусулмонлаар идораси ва олимлар ҳамкорлик қилишди.\nНуримон Абул Ҳасан\nМутахассис сифатида яна шуни айтиб ўтишим керак, ҳар йили фуқаролар ўртасида Рамазон ойи бошланиши билан боғлиқ турли тушунмовчиликлар пайдо бўлади. Бунинг асосий сабаби ойни кўриб рўза тутиш тўғрисидаги ҳадиси-шарифни мазмунини тушунмасликдадир.\nПайғамбааримиз саллоллоҳу алайҳи васаллам бу борада муайян бир давлат ёки жойни белгилаб бермаганлар. Ҳар қандай мусулмон ўзлари истиқомат қилиб турган ҳудудда Ой кўринишига боғлиқ равишда Рамазон рўзасини тутиши керак. Хусусан, “Фатовои Рамазон” китобида, айтайлик, саудиялик фуқаро Рамазон ойида Ўзбекистон ҳудудида муқим яшаётган бўлса, Ўзбекистон Мусулмонлари идораси фатвосига асосан рўза тутиши керак бўлади.\nШундай экан, яна бир марта таъкидлаш жоиз, Рамазон тақвимида ой бошланиши Ой кўринишига қараб бир кунга фарқланиши мумкин, деган қайдлар мавжуд. Бундан ташқари, Ўзбекистон ҳудудида Рамазон ойи ҳамда Ҳайит кунларини белгиловчи ваколатли орган Ўзбекистон Мусулмонлари идораси ҳисобланади ва улар қасддан хато қилса, Қиёмат кунида ўз фатволари учун жавоб беради”, - деди Нуримон Абул Ҳасан.\nАзизлар, KUN.UZ сайти Курраи заминимизга кириб келган муборак ва муқаддас Рамазони шариф билан барча мўмин-мусулмонларни қутлайди! Бу ой барчамизга қут-барака олиб келсин! Иймонимиз янада мустаҳкам бўлиши, муборак ойни муносиб тарзда ўтказишни Аллоҳ ҳаммамизга насиб этсин! Турли хил арзимаган нарсалар билан эмас, балки барчага бирдек фойдали иш билан шуғулланишни насиб этсин!\nЗакот, фитр ва фидя: кимлар томонидан ва қанча миқдорда берилади?\n«Вақтни нимага сарфлаганимиз – биздан сўраладиган энг биринчи савол». Исломда вақт қадри ҳақида\nРамазон ойида тўғри овқатланиш: муҳим тавсиялар


Анри: «Арсен фиклашимни ўзгартирган. Пепдан ақл бовар қилмайдиган нюансларни ўргандим»\nАрсеналХосеп ГвардиолаТьерри Анри\n«Арсенал» ва «Барселона» клубларининг собиқ ҳужумчиси Тьерри Анри собиқ мураббийлари Арсен Венгер ва Хосеп Гвардиола ҳақида фикр билдирди.\n«Арсен фикрлашимни ўзгартирган. Ўша пайтда бу менга керак эди. Янада ишончли ҳаракат қилишим, футболчи сифатида нималарга қодирлигимни англашим керак эди.\nЎзимга тўғри саволлар беришни бошладим. Илгари доим бошқаларни айблаган бўлсам, энди хатони ўзимдан қидираман. Бошқаларга «Ҳей, ёрдам бер!» дейиш ўрнига, уларга ёрдам беришим кераклигини тушуна бошладим.\nПеп – тактикалар бўйича мутахассис. У ўзи учун муаммо бўлиши мумкин бўлган жуда кўп нарсаларни кўради ва уларни ўзгартиришни хоҳлайди. Аммо у тактикаларга жуда берилган. Ундан ақл бовар қилмайдиган нюансларни (нозик жиҳатлар, фарқлар) ўргандим», – деб Анрининг сўзларини келтиради FourFourTwo нашри.


Британия пойтахтидаги Темза дарёсида эски Лондон шаҳрининг ёғочдан ясалган 120 метрли макети ёқиб юборилди. Бу ҳаракат 1666 йилда юз берган йирик ёнғин хотирасига бағишланди, деб ёзади “Tjournal”.\nМазкур лойиҳа муаллифи америкалик Дэвид Бесту бўлди. унга маҳаллий аҳоли вакилларидан кўнгиллилар ёрдам берди. Лондон шаҳрининг 18-асрдаги кўринишини эслатувчи макет бундан 350 йил муқаддам юз берган ёнғин хотирасига бағишланди. Саҳналаштирилган ёнғинни кўриш учун юзлаб томошабинлар йиғилди.\nЛондондаги йирик ёнғин 1666 йилнинг 2 сентябрида бошланган эди. Ёнғин 4 кун давом этган. Ўшанда шаҳардаги кўплаб уйлар ёниб кетган, 100 минглаб инсонлар бошпанасиз қолган ва шаҳарни янгидан қуришга тўғри келган эди.


Иншоотнинг тантанали очилиш маросимида фахрийлар, мутасадди ташкилотлар ҳамда кенг жамоатчилик ва ҳокимият вакиллари, ОАВ ходимлари иштирок этишди. Тадбирда сўзга чиққанлар Президентимиз томонидан халқ манфаати йўлида олиб борилаётган ислоҳотлар, бунёдкорликлар, ўзгаришлар ҳақида фикр билдиришди.\n«Хива локомотив» масъулияти чекланган жамиятига қарашли янги меҳмонхона 76 ўринли бўлиб, 41 та ҳар хил турдаги (2-3 кишилик, VIP) хоналардан иборат. Бино 2 қаватли бўлиб, ўзида миллий меъморчилик анъаналарини акс эттиради. Сайёҳларга қулай бўлиши учун мазкур бино темир йўл вокзали яқинида бунёд этилган. 0,47 гектар майдонда қурилган иншоот жаҳон андозалари даражасида жиҳозланган. Меҳмонхонага замонавий иситиш ва совутиш тизимлари ўрнатилган. Бу ерда ёпиқ турдаги бассейн ва сауна, замонавий ресторан фаолият кўрсатади. Энг эътиборли томони шундаки, мазкур меҳмонхоналардан Ичан Қалъагача пиёда юриб бориш мумкин, транспортга ҳам ҳожат йўқ. Шунингдек, меҳмонхона мижозлари учун бепул эски шаҳарга олиб бориш учун электрокар ва от-аравалар хизматлари жорий этилган.\n«Ўзтемирйўлйўловчи» АЖ томонидан кўҳна кентда бунёд этилган меҳмонхоналар сони 2 тага етди. Жорий йилнинг 19 март куни дастлабки «Хива локомотив» меҳмонхонаси фойдаланишга топширилган эди. У 70 ўринли бўлиб, 36 та хонадан иборат. Шу кунгача бу ерда 6000 нафар мижозга хизмат кўрсатилган. Бинолар Ичан ва Дишан қалъа оралиғида жойлашган.\nҲозирда мазкур ҳудудда темирйўлчилар томонидан умумий майдони 0,47 га тенг бўлган яна 84 ўринли, 45 хонадан иборат меҳмонхона ҳам қурилмоқда.\nЯна бир янгилик, бу ерда темирйўлчилар томонидан «Хива локомотив» истироҳат боғини барпо этиш ишлари ҳам қизғин давом этмоқда. Боғнинг умумий майдони 10 гектарни ташкил этади. Бу ерда 22 турдаги замонавий аттракционлар ўрнатилади. Ҳудуд кўкаламзорлаштирилиб, 2500 дан ортиқ 14 турдаги манзарали дарахт ва гуллар экилади. Шу билан бирга 3 та мусиқали фаввора ҳам бунёд этилади. Шунингдек, лойиҳа доирасида 500 кишилик амфитеатр ҳамда ярим гектарлик кўл ҳам қурилади.


Россиялик қўшиқчи Валерия ва унинг турмуш ўртоғи Иосиф Пригожиннинг уйи ўққа тутилди\n08:48 / 26.06.2015\nРоссиялик таниқли хонанда Валерия ва унинг турмуш ўртоғи, мусиқа продюсери Иосиф Пригожиннинг Москвадаги квартираси номаълум шахслар томонидан ўққа тутилди.\nПневматик қуроллар билан қуролланган босқинчилар атайлаб жуфтликнинг ётоқхонасини нишонга олишган. Содир этилган жиноятни Пригожиннинг адвокати Сергей Жорин тасдиқлади.\nБосқинчилик уюштирилган пайтда квартирада Валериянинг 22 ёшли қизи Анна, 20 ёшли Артёмий ва 18 ёшли Арсений исмли ўғиллари ҳамда уй хизматчиси бўлган. Жуфтликнинг ўзи ҳозирда Узоқ Шарққа гастрол билан сафарга кетган.\nВоқеа жойида ҳуқуқ-тартибот муассасалари ходимлари иш олиб бормоқда.\nИосиф Пригожин Латвияда ташкил этилган Kubana мусиқа фестивалида бир қатор россиялик қўшиқчиларнинг иштирок этгани борасида кўтарган можароси бу кўнгилсиз воқеага асосий сабаб сифатида келтирилмоқда. Валериянинг турмуш ўртоғи Ригадаги фестивалда иштирок этган рус хонандалари Лев Лешенко, Земфира, “Браво” ва “Ленинград” гуруҳларини “хасис” сўзининг русчадаги қўпол кўриниши билан атаган. Пригожиннинг айтишича, “улар фестивалдаги иштироклари билан ўз ватанлари ва касбларига хиёнат қилишган”.\nБунга жавобан Лешенко Пригожинни “бир жойга” жўнатиб юборган ҳамда Пригожин фақатгина ўзини ўйлашини айтган. “Шахсий адоват, гина, мусиқа ва сиёсатни қориштириб ташламаслик керак”, деб айтган Россия халқ артисти Лешенко.\nКейинроқ Россия шоу-бизнесининг қолган вакилларининг эътирозларига учрагач, Пригожин ўз сўзлари учун узр сўраган.


Миср – бу ҳақиқий «шарқ гавҳари». Қадимий цивилизация мамлакати, йил бўйи қуёш ўз нурларини саҳийлик билан улашувчи, денгизи эса доим илиқ ва мусаффо ўлка. Бу ерда сиз қадимий пирамидалар ва Сфинксни, Тутанхамоннинг олтин хазинасини ва буюк Луксор ибодатхоналарини томоша қилишингиз мумкин.\nМиср дам олиш ва саёҳат қилишни хоҳловчилар учун ўз эшикларини кенг очмоқда. Ёз жазирамасидан қўрқмайдиганлар бу мамлакатга июндан сентябргача бўлган муддатда ташриф буюришлари мумкин. Бу Қизил денгиз соҳилларидаги энг иссиқ ва қуруқ давр. Мўътадил ҳаво ва илиқ денгиз сувини маъқул кўрувчилар эса Мисрга октябрь-ноябрь ойларида бемалол келишлари мумкин.\nМисрда дам олиш – бу мафтункор Хургада, машҳур Шарм ал-Шайх, Миср Венецияси деб номланувчи Ал-Гуна, Сафага, Макади Бей, Даҳаб, Таба иқлим санаторийлари...\nМиср илгари ва ҳозир ҳам оммавий ҳамёнбоп дам олиш маскани бўлиб қолмоқда. Қизил денгиз соҳилларига серфер ва дайверлар ошиқишади: баъзилари балиқ овласа, бошқалари маржонларни томоша қилиш илинжида сув остига шўнғишади.\nАжойиб иқлим, илиқ денгиз, кенг қумли пляжлар, сифатли меҳмонхоналар, турли-туман экскурсиялар – буларнинг барчаси Мисрда унутилмас дам олишни кафолатлайди, шу сабабли бу ерга яна ва яна қайтгингиз келади.\nСифат ва қулайлик паст нархлар билан мувофиқ келувчи курорт.\nШерзод Алиев ўз тажрибаларига таяниб маслаҳат беради...\nМисрга боришни бугуноқ боришни орзу қилганлар учун!\nМиср курортларининг ютуқлари...\nМиср бўйича мутахассис фикри.


“МАСАЛА МОҲИЯТИ КЎР-КЎРОНА БУЗИБ ТАЛҚИН ҚИЛИНГАН”. Олий суд танқидларга қандай жавоб берди?\nТошкент вилояти Бўстонлиқ туманига уюштирилган пресс-турда Олий суд раиси ўринбосари Холмўмин Ёдгоровнинг иштироки, аниқроғи, унинг масалага ижро ҳокимияти позициясидан ёндашуви жамоатчилик томонидан танқидий баҳолангани ҳақида ёзган эдик. Олий суд ижтимоий тармоқлардаги жиддий муҳокамаларга жавобан ўз баёнотини эълон қилди.\nБаёнотдаги иддаолар асослими ёки асоссиз – ўқувчиларимиз ўзлари ҳукм қилсинлар деган мақсадда унинг матнни айнан келтиришга қарор қилдик. Олий суд баёнотига унинг танқидчиларининг муносабатини ҳам сайтимизда албатта ёритамиз. Бизни кузатиб боринг.\nОЛИЙ СУД БАЁНОТИ\nБир неча кундан буён Тошкент вилоятининг Бўстонлиқ туманига уюштирилган пресс-тур, ушбу тадбирга Олий суд раҳбариятининг иштироки, шунингдек, ноқонуний қурилишларга нисбатан кўрилаётган қонуний чора-тадбирлар ижтимоий тармоқларда қизғин муҳокама қилинмоқда.\nЎзбекистон Республикаси Олий суди бу фикр-мулоҳазаларга ҳурмат билан ёндошган ҳолда суд тизими фаолияти хусусидаги айрим нохолис ва асоссиз фикрларга ойдинлик киритишни лозим топди.\nБундай асоссиз танқидлар баъзи ҳолларда одоб-ахлоқ меъёрларидан четга чиқиб, ҳатто жамиятнинг фаол аъзолари, хусусан, депутат мақомидаги инсонлар томонидан ҳам билдирилаётгани масалага шундай ёндошишни тақозо этади.\nАввало, шуни таъкидлаш керакки, Бўстонлиқ туманига уюштирилган пресс-тур ташкилотчиси Ўзбекистон Республикаси Олий суди эмас. Айни тадбирдан кўзланган асосий мақсад аҳолига холис ва ҳаққоний ахборот етказиш, бу жараёнда ноқонуний қурилмаларни бузиш юзасидан Олий суд судьялари томонидан қабул қилинган суд қарорларига тушунтириш бериш бўлгани боис Олий суд раҳбарияти ташкилотчи-ишчи гуруҳининг, пресс-тур иштирокчилари бўлган журналист ва блогерларнинг қатъий талабига кўра, иштирок этиш ҳақидаги таклифни (янаям аниқроғи, хабарни) қабул қилди.\nҚолаверса, суд ҳужжатларига тушунтириш бериш суднинг тўғридан-тўғри ваколатига киради. Шунга қарамай ҳуқуқий тушунтиришларни гўёки суд органи ижроия ҳокимиятига «адвокатлик қилиш» тариқасида талқин қилиб, бу ҳақда ижтимоий тармоқлар орқали бонг уриш, юмшоқ қилиб айтганда, масъулиятсизлик ва “оқ”ни “қора” дейишдан бошқа нарса эмас.\nИккинчидан, Бўстонлиқдаги айрим қурилмаларни бузишга оид низолар ўша жойнинг ўзида, яъни сайёр суд мажлисларида кўриб чиқилмоқда.\nАслида сайёр суд мажлислари томонларга қулайлик яратиш мақсадида ташкиллаштирилади. Бироқ ўтказилган сайёр суд мажлислари моҳиятини тўғри тушунмай, кенг жамоатчиликка судьяларни гўёки «ҳашарга келган шахс» сифатида талқин этишни бир томондан, ҳуқуқий саводсизлик, иккинчи томондан, суд обрўйига путур етказишга уриниш, деб баҳолаш мумкин.\nУчинчидан, низоларни биринчи инстанцияда Олий суд томонидан кўриб чиқилаётгани – суд қарорларига нисбатан томонларнинг шикоят бериш ҳуқуқини чекламайди ва бу пресс-тур жараёнида масъул шахслар томонидан алоҳида қайд этилган.\nНиҳоят, тўртинчидан, амалдаги қонунчиликда белгиланган тартибга риоя қилмасдан эгаллаб олинган ер участкалари ва бажарилган қурилишларни бузишдан ўзгача тартиб белгиланмаган. Суд қарорлари асосида бузилиши белгиланган қурилмаларга оид ҳужжатлар қалбакилаштирилгани, бунинг ортидан ўнлаб шахсга нисбатан жиноят ишлари қўзғатилиб, бир қанча шахслар ҳибсга олингани инкор этиб бўлмайдиган фактдир.\nЭнг қизиқ томони шундаки, бевосита пресс-турда иштирок этган оммавий ахборот воситалари ходимлари томонидан эътироз билдирилаётгани йўқ.\nАксинча, ушбу тадбирда иштирок этмаган шахслар томонидан кўр-кўрона масала моҳияти нотўғри талқин қилинаётгани кишини таажжубга солади.\nЯна бир гап, суд қарори билан бузилиши белгиланган иморатларнинг биронтаси одам яшаётган хонадон эмас, балки аксарияти қуриб биткизилмаган қурилмалар, битказилгани ҳам дала ҳовлиларни ташкил этади.\nУшбу қурилмалар қалбаки ҳужжатлар асосида 2019 йилнинг охирига келиб қуриб бошланганига шубҳа-гумон билан қараганлар “Сил касалликлари сиҳатгоҳи”га тегишли ерни талон-тарож қилинишига панжа орқасидан қараётган муассаса раҳбари ёки ўзи ҳам ўзбошимчалик билан уй қуриб олган маҳалла раисидан сўраб юрмасдан, жиноят иши ҳамда фуқаролик иши материаллари билан танишиб чиқишса, бинолар қачон қурилганини аниқ билмоқчи бўлганлар низоли ер майдонинининг интернет тармоғининг “google maps” тизими орқали аниқлаши мумкин (пресс-турда Олий суд раҳбарияти томонидан иштирокчиларга планшетда кўрсатилган йилма-йил маълумот).\nЭнг афсусланарли жиҳати шундаки, бавтафсил сўраб-суриштирмасдан, масалани ҳар томонлама ўрганмасдан кенг жамоатчиликка нотўғри ва нохолис маълумот берилаётгани ва уларда норозилик кайфиятини юзага келтирилаётганидадир.\nОлий суд томонидан ушбу баёнотни беришдан мақсад кимлар биландир матбуотда тортишиш, баҳс-мунозарага киришиш эмас, балки ҳақиқий ҳолатни кўрсатишдан иборатдир.\n2020-07-07 17:10:26 | 554 | 0 |\nИюль 07, 2020 23:13\nТизимни созлаш учун чириган мурувватларни алмаштириш керак. Ухшаш янгисига эмас/жиян, пиян, кариндош кондош дегандек/ сифатлисига, яьни уз билимига таяниб фикрини асослаб бера оладиганига...\nИюль 07, 2020 17:49\nХуллас "буюртма" топширилди, "буюртма" бажарилди! Саёр судда шундай мураккаб иш холисона, хар томонлама ва холисона кўриб чиқилиши мумкинми? Хужжатлар қалбаки эканлиги сайёр суд жараёнида экспертиза қилинганми? Шу сайёр судлар айнан Олий суд судьялари чиқиб, қарор чиқаргани, ушбу сайёр судлар кўз бўямачилик асосида ўтиб, масалага биратўла қалин нухта қўйиш мақсадида қилинганини далолатидир! Суд тизими қай ахволдалигини, мустақил эмаслиги, ушбу низо мисолида яна бир бор яққол намоён бўлди!\nИюль 07, 2020 17:40\nБу ишларни бевосита Олий суд судьяларининг куриб чикаетганлиги ва Олий суд раиси уринбосарининг бундай баенот билан чикиши бу ишларга сиесий тус берилаетганлигини хамда бк ишларнинг ортида олий макомдаги мансабдорлар турганлигини англатади.\n2018-10-23 17:43:15 1060 0\n2019-04-06 20:38:21 865 0\nД.Назармуҳамедов: ИИВ тизимида порахўрлик икки бараварга камайди\n2018-12-15 20:51:15 1747 0\n2020-05-14 18:12:36 1213 0\n2018 йилнинг 9 ойи давомида судларда 28 730 та жиноят иши кўрилди\n2018-11-07 17:39:39 1032 0\n2019-04-25 11:05:01 1083 0


Халқ таълими вазири: Ўқитувчининг ойлигини 1000 долларга чиқармагунча тўхтамаймиз - Daryo\n11:53, 26.03.2019 45213\nХалқ таълими вазири: Ўқитувчининг ойлигини 1000 долларга чиқармагунча тўхтамаймиз\nАйни пайтда Ўзбекистон ахборот ва оммавий коммуникациялар агентлигида «Ўқитувчиларнинг жамиятдаги нуфузини ошириш билан боғлиқ муаммолар ва уларнинг ечимлари» мавзусида матбуот анжумани бўлиб ўтмоқда. Бу ҳақда «Дарё» мухбири Севара Нишонова хабар берди.\nМатбуот анжуманида Ўзбекистон Республикаси халқ таълими вазири Шерзод Шерматов, вазирлик масъуллари ва ОАВ ходимлари иштирок этмоқда.\nАлоҳида таъкидлаш жоизки, 2018 йилда Ўзбекистон Республикаси Президенти Шавкат Мирзиёев бошчилигида таълим тизимида кенг кўламли ислоҳотлар амалга оширила бошланди. Бу ислоҳотларнинг асосий йўналишларидан бири – жамиятда ўқитувчилар мавқейини оширишдан иборат бўлди.\nХусусан, 2018 йилнинг 14 август куни Ўзбекистон Республикаси Президентининг «Ёшларни маънавий-ахлоқий ва жисмоний баркамол этиб тарбиялаш, уларга таълим-тарбия бериш тизимини сифат жиҳатидан янги босқичга кўтариш чора-тадбирлари тўғрисида»ги қарори қабул қилинди. Мазкур ҳужжат ўқитувчиларнинг жамиятдаги мавқеини ошириш бўйича қатор чора-тадбирларни белгилаб берди. Ушбу қарор асосида мамлакат тарихида илк бор ўқитувчиларнинг маошлари икки босқичда, яъни 2018 йилнинг 1 сентябрида ва 2019 йилнинг 1 январида оширилди.\nБугунга келиб, ўқитувчилар базавий тариф ставкалар асосида 1 509 255 сўмдан 2 225 865 гача ойлик маоши белгиланди. Бундан ташқари, педагоглар дафтар текшириш ва синф раҳбарлиги учун қўшимча маблағ олмоқда. Бу эса 13 мингдан ортиқ эркак ўқитувчиларнинг мактабга қайтишига сабаб бўлди.\n«Давлатимиз раҳбарининг энг биринчи қарори ҳам ўқитувчининг мақомини оширишга қаратилган эди. Вақти келиб, жамиятда ўқитувчининг мавқеи бундан ҳам юксалади. Президентимиз ҳар бир видеоселекторда ўқитувчилар ҳақида албатта гапириб ўътадилар, ‘Уларнинг ойлигини 1000 долларга чиқармагунча тўхтамаймиз’, деб кўп айтадилар. Насиб қилса, албатта, шу даражага борамиз», дейди Халқ таълими вазири Шерзод Шерматов.\n22:35, 24.04.2022 84451\n16:05, 20.04.2022 82084\n07:30, 19.04.2022 71090\nСурияда байрам, тасаввурларни кунпая-кун қилган Турсунойлар, талабалар сони бўйича Германиядан, врачлар сони бўйича АҚШдан ўзиб кетган Ўзбекистон. Ўзбек матбуоти 19 апрелда нималар ҳақида ёзган?\n22:33 Бугун 38\n22:21 Бугун 357\nЧекловларга қарамай Хитой криптовалюта майнинги бўйича етакчилар қаторига қайтди\n22:10 Бугун 736\nИлон Маск Twitter’ни сотиб олишига шубҳа қилмоқда — барчаси ботларнинг кўплиги туфайли\n21:56 Бугун 1055\n07:30, 16.05.2022 65513\n22:30, 15.05.2022 62714\n17:48, 15.05.2022 53168\n07:30 Бугун 53822


Хатми Қуръонга марҳабо – 5 - Fitrat.uz\nБош саҳифа / Қуръон / Хатми Қуръонга марҳабо – 5\nХатми Қуръонга марҳабо – 5\nIyun 6, 2017\tХатми Қуръонга марҳабо – 5da fikr bildirishni o'chirish 201 Кўришлар\n– Бир ҳафтада хатм қилганда уни жума куни бошлаб, пайшанба куни тугатишни баъзи уламолар мустаҳаб санашган.\n– Хатм қиладиган куни рўза тутиш. Буюк тобеъинлардан Талҳа ибн Мусарриф, Ҳабиб ибн Собитлар шундай қилишар эди. Бу ҳам хатм ва дуонинг қабул бўлиши умидида қилинадиган амаллардандир.\n– Қуръон ўқиш одобларига риоя қилиш. Пок ҳолатда, пок кийимда, пок жойда, таҳоратли ҳолда, иложи бўлса, қиблага юзланган ҳолда бўлиш.\n– Муносиб жой ва вақт танлаш. Хатми Қуръон ҳар хил ўйин‑кулги, шовқин‑суронлардан холи, осуда, қалбни ҳозирлашга монанд жойда бўлиши керак. Масжид‑мадраса, солиҳлар маскани, илм аҳли ҳузурида, умуман олганда, дуо қубул бўлиши умид қилинадиган ўринларда бўлса, янада яхши бўлади. Шунингдек, саҳар вақти, дуо қабул бўладиган соатларни танлаш мақсадга мувофиқдир.\nИмом Доримий Аъмашдан ривоят қилади:\n«Иброҳим: «Агар киши Қуръонни кундузи ўқиб тугатса, фаришталар кечгача унинг ҳаққига салавот айтади. Агар у уни тунда ўқиб тугатса, фаришталар тонггача унинг ҳаққига салавот айтади», деди.\nАсҳобларимизнинг Қуръонни кундузнинг аввалида ёки туннинг аввалида хатм қилишни хуш кўришларини кўрганман».\n«Фатовои ҳиндия»да айтилади:\n«Хатмнинг ёзда куннинг аввалида, қишда туннинг аввалида бўлиши мустаҳаб. «Сирожийя»да шундай».\n– Хатмни оила аъзолар ва яқин кишилар иштирокида қилиш. «Кўпнинг дуоси кўл бўлади», дейди доно халқимиз. Жамоатдаги биргина кишининг «омин»и сабабли дуолар қабул бўлиб қолиши ҳеч гап эмас. Шу билан бирга, хатми Қуръон чоғида мухлис мўмин кишиларнинг ҳозир бўлиши файз устига файз бўлади, Қуръоннинг эъзози, тантанаси бўлади ва бир қанча мўмин‑мусулмонларнинг хатми Қуръон фазилати ва дуоларидан баҳраманд бўлишларига кўмаклашиш бўлади.\nСобит Бунонийдан ривоят қилинади:\n«Анас ибн Молик Қуръонни хатм қиладиган бўлса, аҳли‑оиласи ва фарзандларини тўплаб, уларнинг ҳаққига дуо қилар эди».\nДоримий ва Табароний ривоят қилишган.\n– Айрим салафи солиҳларнинг хатми Қуръон муносабати ва хурсандчилиги учун ҳадялар тортиқ қилганлари, шукрона зиёфат берганлари айтилади.\n– Ҳар гал хатмни тугатганда янги хатм бошлаб қўйиш. Бу ҳақда ҳадиси шариф ворид бўлган (бу ҳадис кейинроқ келади).\n– Бир хатмни тугатиб, кейин янгисини бошлаш. Салафи солиҳларнинг тутуми шундай бўлган. Фақат кундузи бир хатм, кечаси бир хатм қилмоқчи бўлса, ё намозда алоҳида, ундан ташқарида алоҳида, ёки мусҳафга қараб бир хатм, ёддан бир хатм, ёхуд ҳадрда бир, таҳқиқ ё тадвирда (бу истилоҳлар ҳақида кейинроқ батафсил маълумот келади) бир хатм қилаётган бўлса, бирданига иккита хатмни бошлаб, тугатиш мумкин.\n– Хатмни бардавом, узлуксиз қилиб бориш. Вазифа белгилашда унинг давомий бўлишини эътиборга олиш матлубдир. Бир қизиққанда ўқиб қўйиб, кейин ташлаб қўйиш яхши эмас, албатта.\nعَنْ عَائِشَةَ رَضِيَ اللهُ عَنْهَا، أَنَّهَا قَالَتْ: سُئِلَ النَّبِيُّ r: أَيُّ الْأَعْمَالِ أَحَبُّ إِلَى اللهِ؟ قَالَ: «أَدْوَمُهَا وَإِنْ قَلَّ». وَقَالَ: «اكْلَفُوا مِنَ الْأَعْمَالِ مَا تُطِيقُونَ». رَوَاهُ الْبُخَارِيُّ.\n«Набий соллаллоҳу алайҳи васалламдан: «Амалларнинг қай бири Аллоҳга энг суюкли?» деб сўрашди. У зот: «Оз бўлса ҳам, давомлироғи», дедилар. Яна: «Амаллардан тоқатингиз етадиганини зиммангизга олинглар», дедилар».\n– Хатмда мусҳафдаги тартибга амал қилиш. Яъни оят ва сураларни бир четдан, юқоридан пастга қараб ўқиш керак, териб ўқиб хатм қилиш одобдан эмас.\n– Хатми Қуръон қилишдан кўзланган асосий мақсадлардан бири – Қуръон маъноларидан бохабар бўлиш, унга боғланиб туриш экан, Қуръонни ўқиб, бевосита тушуна олмайдиган кишилар қўшимча равишда Қуръони Каримнинг маъно таржимаси ёки тафсирини ҳам ўқиб боришлари матлубдир. Ана шунда кўзланган мақсад тўкис ҳосил бўлади. Бугунги кунда юртимизда ўзбек тилида қатор тафсирлар нашр қилинаётган бўлиб, бу неъматнинг шукри ҳам улардан унумли фойдаланишни тақозо этади.\nҚуръонни хатм қилишда бажариладиган одоблардан энг кўзга кўринган ва салафлардан нақл қилинган амал – бу такбиру таҳлил айтиш ва дуо қилишдир. Энди сўз шу хусусда.\nАввалги Анқарада Каъбанинг ажойиб ёдгорликлари намойиш этилди\nКейинги 09.06.2017 й. Закот-молиявий ибодат


05:00 / 23.01.2017 3097 pdf Ўқиш режими + -\nУшбу ояти кариманинг биринчи жумласида келган сифат Аллоҳ таолонинг ягоналигини ҳеч шубҳасиз исбот қилади. Бошқа динларда пайдо бўлган нотўғри ақидаларни ҳам тўғрилайди. Пайғамбарлардан кейин ихтилофга тушган умматлар Аллоҳнинг сифатларида ҳам ихтилоф қилишган. Мисол учун, христианлар (насоролар) Ийсо алайҳиссаломдан кейин бутунлай адашиб, Аллоҳнинг зоти ҳақида нотўғри ақидага бордилар. Улар учлик назариясини яратиб, Аллоҳ, уч зотнинг учинчисидир, деганлар. Бош қалар ҳам шунга ўхшаш ихтилофлар қилишган. Исломий тасаввур бўйича эса,\n«Аллоҳ, Ундан ўзга илоҳ йўқ».\nАллоҳ ягона, дунёда фақат Аллоҳнинг Ўзигина ибодатга сазовор зотдир. Яъни, бандалар фақат Аллоҳнинг айтганини қилиб яшамоқлари, фақат Унинг Ўзигагина банда бўлмоқликлари керак. Фақат Аллоҳ таолонинг Ўзигагина итоат қилмоқликлари, сиғинмоқликлари, бўйсунмоқликлари ва фақат Ундангина қўрқмоқликлари керак. Фақат Аллоҳнинг шариати, қонун-қоидалари, дастури асосида яшамоқликлари керак.\n«У тирикдир ва қаййумдир».\nЯгона Аллоҳнинг тириклиги Ўзигагина хос алоҳида ҳаёт бўлиб, бандалар ҳаётига ўхшаш бошқа масдардан берилган эмас. Бу ҳаёт азалий ва абадийдир. Бошланиш чегараси ҳам, тугаш чегараси ҳам йўқ. Аллоҳнинг тириклиги ҳеч бир жиҳатда бандаларнинг ҳаётига ўхшамайди.\nАллоҳнинг «қаййум»лик сифатининг маъноси, Аллоҳ таборак ва таолонинг ҳар бир нарса устида турувчи эканлиги ва ҳар бир турувчи нарса Унинг сабабидангина туришидир. Шу билан Аллоҳнинг туриши бошқаникига ўхшамайди ва доимийдир. Бу сифат шу даражага етганки:\nЯъни, У доимо сергак, бир лаҳза ҳам Унинг туришлиги сусаймайди.\nОсмонларда нимаки бўлса, ерда нимаики бўлса, ҳамма-ҳаммасининг эгаси Аллоҳдир. Бу эгалик умумий бўлиб, ҳеч нарсани четда қолирмайди. Бу эгаликни ҳеч бир нарса чегаралай олмайди.\n«У уларнинг олдиларидаги нарсани ҳам,ортларидаги нарсани ҳам билур».\nБу сифат Аллоҳнинг илми шомил илм эканлиги ва У зот ҳамма нарсани Ўзининг чексиз илми билан билиб туришини билдиради. Аллоҳ таоло бандаларнинг аввал қилган ишларини ҳам, шунингдек, ҳозир бўлаётган ва кежлажакда бўладиган ишларини ҳам билиб туради. Аллоҳ таолонинг илми чексиз ва ҳамма нарсани қамраб олган, шу жумладан, бандалари билган ва билмаган нарсаларни ҳам билади. Бандалар эса:\n«Унинг илмидан ҳеч нарсани иҳота қила олмаслар, магар Ўзи хоҳлаганини, холос».\nДемак, бандалар Аллоҳ билишларини хоҳлаган нарсаларнигина биладилар, холос. Инсон, илмнинг чўққисига чиқдим, деб жар солганда ҳам, Аллоҳ изн берган озгина илмга эришган бўлади, холос.\n«Унинг курсиси осмонлару ерни қамраган».\nОдатда курси мулкка далолат қилади. Шунинг учун, ушбу жумлани баъзи уламоларимиз айтганларидек, Аллоҳнинг султони осмонлару ерни қамраб олган, деб тушунсак бўлади.\nАслида эса, курси ва унга тааллуқли нарсалар, бинобарин ушбу жумла ҳақида уламоларимиз ўзларига етган далиллар асосида бир неча хил фикрлар айтганлар.\nЖумладан, баъзи уламоларимиз курсини илм, деганлар. Шунга биноан, мазкур жумланинг маъноси, Унинг илми осмонлару ерни қамраган, бўлади.\nБуюк саҳобий Абдуллоҳ ибн Аббос розияллоҳу анҳу ушбу жумла тафсирида: «Курси, луғатда икки қадам маъносини англатади. Аршнинг миқдорини Аллоҳдан бошқа билмайди», деганлар.\nУшбу ва шунга ўхшаш бошқа ривоятларга асосланиб уламоларимиз, Курси Аршдан бошқа нарса, деганлар.\nИбн Жарир Табарий Абу Зарр розияллоҳу анҳудан келтирган ривоятда Пайғамбар алайҳиссалом: «Аршнинг олдида Курси худди кенг ерга ташланган темир ҳалқага ўхшайди, холос», деганлар.\nЎтган уламоларимизнинг кўплари: «Курси, Аршннг олдига қўйиладиган поғанасимон нарса», деганлар.\nШуларга биноан, ақида бўйча мутахасис уламоларимиз: «Биз Аллоҳнинг Арши ва Курсиси борлигига иймон келтирамиз. Бу икки нарса, одамларнинг арши-тахти ва курсисига ўхшамайди. У иккисининг ҳажми, кайфияти ва сифатини фақат Аллоҳ таолонинг Ўзи билади. Бизнинг эса, уларни билишга ҳожатимиз йўқ. Агар ҳожатимиз бўлганида, Аллоҳнинг Ўзи баён қилиб берган бўларди», дейдилар.\n«Уларни муҳофаза қилиш Уни чарчатмас».\nЯъни, Аллоҳ таоло осмонлару ерни муҳофаза қилиб, тасарруф қилишдан чарчамайди. Бу иш Унга ҳеч қандай оғирлик қилмайди. Бу сифат Аллоҳнинг қудрати комил ва чексиз эканлигини кўрсатади.\n«Ва У Алий ва Азим зотдир».\nИмом Муслим ва Имом Аҳмад Убай ибн Каъб розияллоҳу анҳудан ривоят қилган ҳадисда, Аллоҳнинг китобидаги энг улуғ оят, Курси ояти эканлиги таъкидланган.\nИмом Насаий Абу Умомадан ривоят қилган ҳадисда Пайғамбаримиз алайҳиссалом: «Ким ҳар фарз намоздан кейин «Оятул Курсий»ни ўқиса, унинг жаннатга киришини фақат ўлим тўсиб туради, холос», деганлар. Яъни, ўлмагани учун жаннатга кирмайди, агар вафот этса, уни жаннатдан тўсадиган ҳеч нарса қолмайди, дегани.\n«Ҳозир сени Расулуллоҳ соллаллоҳу алайҳи васалламнинг ҳузурларига олиб бораман», дедим. У:\n«Мени қўйиб юбор, бола-чақам бор, жуда ҳам муҳтожман», деди. Уни қўйиб юбордим. Тонг отганда Пайғамбар алайҳиссалом:\n«Ҳой, Абу Ҳурайра! Кечаги асиринг нима қилди?» дедилар. Мен:\n«Эй Аллоҳнинг Расули, жуда ҳам муҳтожлигидан, бола-чақасининг кўплигидан шикоят қилувди, раҳмим келиб, қўйиб юбордим», дедим. У киши алайҳиссалом:\n«Сени Расулуллоҳнинг олдиларига олиб бораман», дедим. У:\n«Мени қўйиб юбор, бола-чақам бор, жуда ҳам муҳтожман», деди. Раҳмим келиб, уни қўйиб юбордим. Тонг отганда, Пайғамбар алайҳиссалом:\n«Ҳой, Абу Ҳурайра, кечаги асиринг нима қилди?» дедилар. Мен:\n«Эй Аллоҳнинг Расули, жуда ҳам муҳтожлигидан, бола чақасининг кўплигидан шикоят қилувди, раҳмим келиб, қўйиб юбордим», дедим. У киши алайҳиссалом:\n«Энди уч марта бўлди, сени албатта, Расулуллоҳнинг ҳузурларига олиб бораман. Ҳар сафар қайтиб келмайман, деб яна келасан», дедим. У:\n«Мени қўйиб юборсанг, Аллоҳ сенга манфаат берадиган сўзларни ўргатиб қўяман», деди. Мен:\n«Улар қандай сўзлар?» дедим. У:\n«Кўрпангга кириб ётганингда, «Оятул курсий»ни ўқисанг, Аллоҳ тарафидан сени қўриқчи қўриб турадиган бўлади. Тонг отгунча сенга шайтон яқинлашмайди», деди. Эртасига Расулуллоҳ алайҳиссалом:\n«Ўзи ёлғончи бўлса ҳам, сенга рост гапирибди,- дедилар ва:\n«Уч кундан бери ким билан гаплашаётганингни билансанми, эй Абу Ҳурайра?» дедилар. Мен, йўқ, девдим, у киши алайҳиссалом:\n«Ўша шайтондир», дедилар.\n05:00 / 23.01.2017 2749\n05:00 / 23.01.2017 2880\n1295 15:00 / 21.04.2020\n1966 05:00 / 23.01.2017\n2098 05:00 / 23.01.2017


Паст бўйли мевали дарахтларнинг устунликлари ва камчиликлари | АгроОлам.Uz\nДомой Боғбончилик Паст бўйли мевали дарахтларнинг устунликлари ва камчиликлари\nПаст бўйли мевали дарахтларнинг устунликлари ва камчиликлари\nМева дарахтларини паст бўйли пайвандтагларга улаб ўстиришнинг ўзига хос ижобий ва салбий томонлари бор.\nПаст бўйли дарахтларнинг характерли хусусияти — уларнинг кичик бўлишидир. Оддий ва паст бўйли пайвандтагларга уланган дарахтлар дастлабки йилларда деярли бир хилда ўсади. Лекин ўсишдаги фарқ аста-секин сезила бошлайди ва дарахтлар ҳосилга кира бошлаши билан яққол кўринади.\nПаст бўйли пайвандтагда ўстирилган дарахтларнинг ҳажми баланд бўйли пайвандтаглардаги дарахтларга нисбатан икки баровар кичикроқ ва шох-шаббаси икки ярим баробар ингичкадир. Ярим пакана пайвандтагдаги дарахтлар катталиги жиҳатидан кучли ўсадиган ва пакана пайвандтагларда ўстирилган дарахтлар ўртасида оралиқ ўрнини эгаллайди. Аммо дарахтларнинг ўсиши (пакана пайвандтагларда пайвандланган дарахтларнинг) пайвандга ҳам кучли даражада боғлиқдир. Масалан, дусенга пайванд қилинган 16 ёшли дарахтлар шох-шаббасининг баландлиги қандиль Синапда 5,2 м, Розмаринда 5,5 м ва Бельфлерда 3,8 м га тенг бўлади.\nПаст бўйли дарахтларнинг кичик бўлиши уларни парваришлашни: буташни, зараркунанда ва касалликларга қарши дори пуркаш ва ҳосилни териб олишни осонлаштиради. Ҳосилни териб олишда катта нарвон ва мева узадиган асбобларга бўлган зарурият йўқолади; ҳосилни териб олишда меҳнат унумдорлиги 1,5-2 марта, баъзан эса 3-4 марта ортади. Лекин эркин ўстирилган паст бўйли дарахт боғларида дарахтлар ораси яқин бўлганлиги учун ерни ишлашни механизациялаштириш (ерни машинада ишлаш) қийин.\nПаст бўйли пайвандтагларда ўстирилган мева дарахтлари тез ўсадиган пайвандтагларга нисбатан тўрт-беш йил, ярим пакана пайвандтагларда эса бир икки, уч йил эртароқ ҳосилга киради. Беҳига пайвандланган нок кўчати ўтказилгандан кейин учинчи-тўртинчи йилда ҳосилга киради. Олма билан нокнинг тўла ҳосилга кириши кучли ўсадиган пайвандтагдагидан 6-12 йил олдинроқ бошланади. Барвақт ҳосилга кириш паст бўйли дарахтларнинг муҳим биологик хусусияти ва хўжалик учун қимматли белгисидир. Паст бўйли пайвандтагларда ўстирилган дарахларнинг ер устки органларида ҳужайра ширасининг юқори концентрацияда бўлиши эрта бошланади ва бу хол уларнинг барвақт ҳосилга киришига олиб келади. Ҳосилга кириш эса ўсишни чеклаб куяди (паст бўйлилик). Бундан ташқари, баргларда тўпланадиган пластик қисми вегетатив органларга сарфланади.\nПаст бўйли дарахтларнинг ҳосилдорлиги тез ўсадиган дарахтларникидан паст бўлади. Аммо паст бўйли пайвандтагларга уланган дарахтлар оддий дарахтларга қараганда анча қалин ўтказилганидан ҳамиша оддий дарахтларга қараганда икки баробар ва ундан ҳам серҳосил бўлиб чиқади. Масалан, Ўзбекистонда дусенга пайвандланган 15 ёшли олманинг ҳосили кучли ўсадиган пайвандтагдагига қараганда 3,8 марта, парадизкага пайванд қилинганники эса 2,3 марта кўп, 26 ёшда эса шунга мувофиқ равишда 2,3 ва 1,7 марта ортиқ бўлган. Аммо 39 йил ичида ўрта ҳисобда шу хўжаликнинг ўзидаги дусен ва парадизкага пайвандланган олмаларнинг ҳосили амалда бир хил бўлиб, гектарига 17,3-17,7 т ни ташкил қилган. Кучли ўсадиган пайвандтагда эса бу кўрсаткич 8,8 т ни ташкил этган.\nПаст бўйли дарахтларнинг мева беришида солкашлик холлари кам учрайди, бу усув процессларининг жуда эрта тугалланишига ва баргларнинг кеч кузгача дарахтда сақланиб туришига боғлиқ бўлса керак: бу эса дарахтда озиқ моддаларнинг кўп тўпланишига ёрдам беради. Р.Р.Шредер номидаги ишлаб чиқариш бирлашмасида 14-19 ёшли қандиль синап, Розмарин ва Бельфлер нав олмалардан улар ҳосил бермайдиган йиллари (6 йил ичида) ҳосил берадиган йилдагига қараганда қуйидагича: парадизкага уланганлардан 14,7 %, дусенга уланганлардан 26,3 %, кучли ўсадиган пайвандтагларга уланганлардан эса 4,6 % ҳосил олинган.\nМева дарахтлари секин ўсадиган пайвандтагларга уланганда, одатда, меваларнинг сифати, уларнинг ўртача бир текислиги яхшиланади, ширадорлиги ортади, уларнинг таъми ва ранги яхшиланади. Шу билан бирга паст бўйли пайвандтагларда ўстирилган олмазор боғларни тегишлича парвариш қилинса, улар аъло товар сифатли ҳосил беради — териб олинган жами товарнинг 90-95 % и стандарт мевалар, шу жумладан, 80 % биринчи нав мевалар бўлади.\nМанба: А. Мерганов (2015). Мевачилик. Маърузалар матни. Наманган.


Жириновский Россия билан бирлашиш - Кавказ ва Марказий Осиё республикалари хавфсизлигини сақлаб қолишнинг ягона йўли, деган фикрни билдирмоқда\nТОШКЕНТ, 14 ноя — Sputnik. Россиялик сиёсатчи, ЛДПР партияси етакчиси Владимир Жириновский "Комсомольская правда" радиоси эфирида Тоғли Қорабоғдаги воқеаларга шарҳ берди.\nЖириновскийнинг айтишича, Россия армияси ва қуроли Арманистонга Суриядан олиб келинган жангариларга қарши курашда кўпам ёрдам беролмайди.\nТеррористик хавф тарқалиши юз берган ҳолатда, Арманистоннинг Россияга қўшилишдан бошқа чораси қолмайди, деган Жириновский.\nСиёсатчи Тоғли Қорабоғни Россия таркибига қайтаришни таклиф қилган.\n"Биз деярли собиқ СССРга эга бўламиз, фақат қисқароқ вариантда - Молдованинг бир қисми, Грузиянинг бир қисми, Озарбайжоннинг бир қисми ва бутун бошли Арманистон. Сизга ишонтириб айтаманки, Тожикистон устида яхшигина ишланганда, Раҳмон эса - доно арбоб, у ҳам янги Россия таркибига тўлалигича қўшилишга рози бўлади. Мен буни Улкан Россия деб атаган бўлардим", - деган Жириновский.\nСиёсатчи фикрича Қирғизистон, Туркманистон ва Тожикистон Афғонистондан келадиган жиноий уюшмалар ҳужумига қарши тура олмайди ва улар Россиянинг ёрдамига муҳтож.\nСобиқ СССРнинг қатор мамлакатлари билан бирлашиш янги давлатни тузишга ҳамда хавфсизлик ва иқтисодиётдаги қатор масалаларни ҳал этишга ёрдам беради, дея хотима қилди Жириновский.


Атрофимиздаги ёқимли “душман”лар ёки саломатликка салбий таъсир этувчи замонавий техника воситалари » Шерлар, туш табири, Афоризмлар, Маноли сузлар 2022 - Vatanda.CoM\nVatanda.Com » Кизикарли маълумотлар » Атрофимиздаги ёқимли “душман”лар ёки саломатликка салбий таъсир этувчи замонавий техника воситалари\nУзоқ давом этадиган толиқиш, сурункали чарчаш, эрталабдан бошлаб қийнайдиган бош оғриғи, ҳолсизланиш каби аломатлар уйда тўлиб-тошган электр жиҳозлар (музлатгич, телевизор кабилар) томонидан ҳосил бўладиган электромагнит нурланиш оқибатида юзага келади. Бу нурланиш организмнинг ҳимоя воситаларини кескин пасайтириб асаб-руҳий тизими фаолиятини сусайтиради.\nАгар хонадонингизда эртаю-кеч радио, телевизор, хаво сувитгич барча хоналарда эса чироқлар ёқилган бўлса, кечга бориб оила аъзоларининг кайфияти тушиб, тез толиқишидан ажабланмаса ҳам бўлади.\nЭнг аввало, рангли телевизор турган ҳонада алсо уҳламанг. Болаларнинг ҳам телевизор ёнида ўйнаши зарарлидир.\nҲозирги кунга келиб, бутун дунё бўйича рангли телевизорлар оммалашган бир пайтда бир неча ривожланган мамлакатлар соғлиқни муҳофаза қилиш мақсадида оқ-қора телевизорлардан фойдаланишади.\nЗамонавий овқат тайёрлаш ускунаси бўлмиш микротўлқинли печлар ҳам ўзидан зарарли бўлган кучли энергия ажратиб иштахасизлик ва ёмон уйқуга сабаб бўлиши мумкин. Бунинг олдини олиш учун овқат тайёрланадиган пайтда ошхонага болаларни киритмаслик, овқат тайёр бўлганидан кейин эса ошхонани дархол шамоллатиш керак!\nУй таъмирлашда сунъий полимерлардан фойдаланиш инсон учун жуда зарарлидир. Улардан энг қиммати ва шу билан бирга, энг зарарлиси пеноплен ҳисобланади. Айнан пеноплен аста-секинлик билан инсон асаб-руҳий тизимига зарар қилиб, танани захарлайди. Таъмирлашда бу жиҳозлардан воз кечсангиз, руҳий ҳотиржамлик, яхши кайфият ва ҳар қандай жиҳозлардан ҳам қиммат бўлган соғлиғингизни сақлаб қолган бўласиз.\nУйни қиш мавсумига тайёрлаш мақсадида, деразаларни ёпишқоқ қоғозда беркитиш ҳам ҳонада манфий, зарарли энергиянинг тўпланишига сабаб бўлишини унутманг.


Ватанни қўриқлаш мардларга хосдир! | Toyloq.uz\nВатанни қўриқлаш мардларга хосдир!\nБугун 29 болалар мусиқа ва санъат мактабида 14 январь – Ватан ҳимоячилари куни ҳамда Ўзбекистон Республикаси Қуролли Кучларининг 28 йиллиги муносабати билан туман халқ таълими бўлими томонидан байрам тадбири ўтказилди. Унга туман ички ишлар бўлими, туман прокуратураси, миллий хавфсизлик хизмати ходимлари, Миллий гвардия ҳарбий қисм ҳарбий хизматчилари, захирадаги ва фахрий ҳарбий хизматчилар, туман “Ватанпарвар” ташкилоти ходимлари ҳамда чақириққача бўлган ёшлар таклиф этилди.\nДастлаб, мактаб ўқувчилари ўзлари тайёрлаган байрам дастурини намойиш этишди. Шундан сўнг сўзга чиқувчилар туман ҳокимининг ўринбосарлари М. Қуватова, Ж. Ҳақбердиев, Республика маънавият ва маърифат маркази туман бўлими раҳбари З. Авазов ҳамда Ўзбекистон ветеран жангчи фахрий ва ногиронлар бирлашмаси вилоят бўлими раҳбари Э. Мавлоновлар тадбир иштирокчиларини, улар орқали юртимиздаги барча Қуролли Кучлар сафида хизмат қилаётган ҳарбий хизматчиларни байрам билан қутлаб, самимий тилакларини билдиришди. Шунингдек, Қуролли Кучларимизнинг жанговор қудрати, уларнинг Ватанимиз тинчлиги, сарҳадларимиз мустаҳкамлиги йўлидаги машаққатли ва шарафли вазифаларини ҳеч нарсага тенглаштириб бўлмаслигини алоҳида таъкидлаб ўтишди.\nТадбир давомида мактаб ўқувчилари 5 та муҳим ташаббус ижроси бўйича тайёрлаган кўргазмалари билан иштирок этишди. Шунингдек, 40 нафар соҳа ходимларига туман халқ таълими бўлимининг байрам совғалари топширилди.


Арнасойда 45 нафар ходимга байрам совғаси берилди » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Арнасойда 45 нафар ходимга байрам совғаси берилди\nЎзбекистон Республикаси Қуролли Кучлари ташкил этилганининг 28 йиллиги ва ватан ҳимоячилари куни муносабати билан жойларда байрам шодиёналари давом этмоқда. Ушбу айём арафасида Вилоят ички ишлар бошқармаси бошлиғи, генерал-майор Ғайрат Қодиров Арнасой туманида бўлиб, бир гуруҳ ички ишлар органлари ходимларини қутлади.\nМутафаккир шоир Алишер Навоий бобомиз айтганларидек, бу дунёда эр йигитнинг энг буюк, эзгу ва муқаддас вазифаси, аввало, ўз оиласи, Ватани ва халқини муносиб ҳимоя қилишдан иборатдир. Ана шундай ғоят масъулиятли ва олижаноб вазифани шараф билан адо этиб келаётган мард ва жасур, эл-юртга садоқатли ўғлонларимиз билан ҳақли равишда фахрланамиз. Ушбу сўзларни вилоят ички ишлар бошқармаси бошлиғи Арнасой тумани ички ишлар органлари ходимлари билан бўлган мулоқотда келтириб ўтди.\nУчрашувда шунингдек, туман ҳокимлиги, ҳуқуқни муҳофаза қилувчи ташкилот вакиллари ҳамда маҳалла оқсақоллари иштирок этди.\nТадбир доирасида хизмат фаолияти давомида ижобий натижаларига эришган 45 нафар ходимларга вилоят ички ишлар бошқармаси бошлиғининг қимматбаҳо совғалари топширилди.


18:33 24 Феврал 2018\n13:54 06.12.2017 (Янгиланган 13:56 06.12.2017) Ҳавола олиш\nТОШКЕНТ, 6 дек — Sputnik. Украинанинг "Гетьманкар" каршеринг хизматига 30та Ravon R2 автомобиллари калитлари топширилди, деб хабар қилмоқда autosvit.com.ua нашри.\nУшбу танатанали маросим Ravon нинг Украинадаги дилери "ТСМ Интер-Авто" вакиллари, компания дистрибютори — "Укр-УзАвто" директори Фарход Абдуллаев ва Ўзбекистоннинг Украинадаги элчиси Алишер Абдуалиев иштирокида бўлиб ўтди.\n"Гетьманкар" компанияси директори Тарас Гетманский айтишига қараганда, кўриб чиқилган автомобиллар орасида бошқа маркалар ҳам бўлган, лекин фақат Ravon R2 барча талабларга жавоб берган ва синовлардан муваффақиятли ўтган. Шунингдек автомобил қиймати ва унга техник хизмат кўрсатиш нархи ҳам маъқул келган.\nКаршеринг оператори мутахассислари Ravon R2 ни тўрт ой давомида тест-драйв қилишган. Улар автомобилни мижозларга ижарага бериб уларнинг фикрини ўрганишган. Ушбу автомобил танланишига сўнгги сабаб – унда автомат узатиш қутиси борлиги бўлган.\nНатижада автомат, кондиционер ҳамда электр ойна кўтаргичлар билан жиҳозланган кичик автомобил катта шаҳарнинг гавжум кўчаларида фойдаланиш учун жуда қулай — деб топилган.\n“Гетьманкар” айтишига қараганда 2018 йилнинг январида Киев кўчаларида 100 дан ортиқ Ravon R2 автомобиллари хизмат кўрсатади.\nКаршеринг — бу автомобилдан биргаликда фойдаланиш хизматидир. Унда автомобилни шаҳарнинг бир жойидан олиб иккинчи жойига ташлаб кетиш имкони бор. Автомобилни топиш, уни эшигини очиш ва ўт олдириш смартфон ёрдамида амалга оширилади. Натижада мижоз фақат автомобилдан фойдаланган вақт учун пул тўлайди.


"Навбаҳор" бош мураббийидан таклиф: 1-даврани тезроқ якунлаш керак\nНаманганлик журналист ва блогерлар "ўқ отиш"га киришди\n"Ватанпарвар"да тобланган наманганлик мерган қиз Олимпия ўйинларига боради!\nНаманганда катта адабиёт байрами бўлади\nПрезидент мактаб битирувчиларига табрик йўллади\n17:41 28 Мая 2020\nНаманганнинг “Навбаҳор” клубининг россиялик бош мураббийи Андрей Канчельскис карантиндан кейинги ўзбек ва хориж футболи, ундаги ўзгаришлар, суперлигани қандай ўтказиш бўйича таклифлари, фикрларини билдирди:\n- Агар ўйинлар мухлисларсиз ўтказиладиган бўлса, қандай тасаввур қилишим мумкин? Албатта, футбол учашувларини томошабинларсиз ўтказиш осон кечмайди. Бундай ўйинларда футболчиларда иштиёқни уйғотиш қийин. Аммо наилож, коронавирус пандемияси сабабли, улар шундай ҳолатда тўп тепишга мажбур. Асосийси, инсонлар саломатлигидир. Футболдаги асосий ўзгариш, бу ўйинларнинг мухлисларсиз ўтказилишидир. Шу холос.\nСуперлигани ўтказиш бўйича таклифим шуки, агар коронавирус пандемияси кучайиб кетмаса, одатий усулда, яъни турларни уй-сафар тизимида ўтказиш лозим. Мабодо вирус авж олса, клубларни 2-3 та шаҳарга йиғиб, биринчи даврани тезроқ якунлаш учун бир ҳафтада иккитадан ўйин ташкиллаш мумкин. Футболчилик пайтимда Англияда қисқа вақт ичида майдонга тушаверардик. Футболчилар бунга кўникишига тўғри келади. Мухлисларсиз бўлса ҳам биринчи даврани тезроқ якунлаш керак.\nЕвропада лигаларнинг давом эттиришда биринчи навбатда ғолибларни аниқлашга эътибор қаратилади. Пул иккинчи даражали. Тўғри, карантин даврида “кўҳна қитъа”даги кўплаб жамоалар гонорарсиз қолди. Шунга қарамай, барча лигаларда совриндорларни аниқлаш асосий мақсад ҳисобланади. Шунинг учун улар ўйинларни ўтказишмоқда.\nБарча мамлакатларнинг ички чемпионатлари якунланиши керак. Мусобақалар келган жойида тугатилса, эътирозлар пайдо бўлади. Ғолиблар ва бошқа ўринларни ўйинлар орқали билиб олиш даркор. Айрим давлатларда чемпионатлар охирига етказилмади. Бунда баъзи клублар норозилик билдиради ва шундай ҳам бўлмоқда.\nБундай ҳолат Суперлигамизга ҳам тегишли. Ички биринчиликни давом эттириб, юзага келиши мумкин бўлган муаммоларни бартараф этган яхшироқ. Бу энг тўғри йўл.\nУйчи туманининг собиқ ҳокими янги лавозимда иш бошлади\nНамангандаги олий ўқув юртларида тайинловлар бўлди\nСенат қарори билан Янги Наманган тумани ташкил этилди\nНаманган вилояти медиа департаментига раҳбар тайинланди\nШайх ҳазратларини ёд этиб: Ўзбекзабон халқларнинг диний раҳнамоси\n"Namangan new сity" дирекциясига раҳбар тайинланди\nНаманганлик юрист Адлия вазирлигида масъул лавозимда иш бошлади\nЭълонлар ва билдирувлар бўлимида